‘Saya bukan hero tapi tidak lepas tangan’
Oleh KOSMO!

20 Disember 2020, 12:01 pm
Oleh MOHD FARIQ
PRESIDEN Persatuan Bolasepak Malaysia (FAM), Datuk Hamidin Mohd. Amin mendedahkan, beliau sentiasa berusaha keras untuk memperjuangkan bola sepak negara dalam tempoh pandemik Covid-19.
Hamidin yang juga Presiden Liga Bola Sepak Malaysia (MFL) bagaimanapun mengakui, ada segelintir pihak tidak berpuas hati dengan badan induk persatuan bola sepak negara yang dilihat tidak agresif memperjuangkan bola sepak tempatan.
Kemarahan itu timbul dipercayai selepas Majlis Keselamatan Negara (MKN) tidak membenarkan Piala Malaysia berlangsung pada tahun ini sekali gus memaksa MFL membatalkan kejohanan tertua Asia Tenggara tersebut.
Namun, Hamidin menegaskan, beliau sentiasa bersuara kepada pihak tertentu dalam misi memperjuangkan bola sepak negara di belakang tabir.
“Ya saya hanya manusia biasa yang tidak terlepas daripada kesilapan dalam pandemik Covid-19 dan faham ada segelintir peminat tidak berpuas hati dengan saya, FAM atau MFL.

“Ada yang berkata saya langsung tidak bersuara dan kenapa diam sahaja (selepas MKN tidak membenarkan Piala Malaysia). Malah ada yang mempertikaikan kenapa saya baru bagi kenyataan (memohon pihak kerajaan membenarkan aktiviti bola sepak) baru-baru ini.
“Saya ingin berterima kasih kepada semua pihak yang telah membantu. Saya naik turun bertemu penaja untuk menyakinkan mereka supaya terus menaja dan membantu bola sepak Malaysia.
“Mungkin saya bukan ‘hero’ tetapi saya tidak pernah melepaskan tangan dan tanggungjawab saya sebagai Presiden FAM dan MFL kerana jiwa raga saya adalah bola sepak,” katanya.
Mengenai khabar angin bahawa Berjaya dan Maybank akan menjadi penaja baharu untuk musim depan, Hamidin berkata, buat ketika ini, tidak ada apa apa kepastian selagi tiada tandantangan kontrak daripada pihak terbabit.
Bagaimanapun, Hamidin sedar perjuangan ini perlu mendapat pertolongan daripada semua pihak dalam memastikan bola sepak pada tahun 2021 menjadi lebih positif.
“Saya tidak akan berputus asa dan akan memastikan bola sepak Malaysia akan terus subur hidup serta relevan.
“Saya berharap tahun 2021 akan berubah landskap menjadi lebih baik kepada industri bola sepak negara,” ujarnya.


Flick akui sedikit kecewa tidak terpilih
Oleh KOSMO!

20 Disember 2020, 1:00 pm
MUNICH – Jurulatih Bayern Munich, Hansi Flick mengakui sedikit terkilan dan kecewa apabila gagal meraih kemenangan dalam kategori Jurulatih Terbaik Persekutuan Bola Sepak Antarabangsa (FIFA) 2020.
Biarpun berjaya memberikan gelaran trebel untuk pasukan itu, beliau tewas di tangan pengurus Liverpool, Jurgen Klopp yang membantu pasukan itu merangkul gelaran Liga Perdana Inggeris buat kali pertama dalam tempoh 30 tahun.
Flick yang menggantikan Nico Kovac pada separuh musim lalu berjaya membantu The Bavarian meraih gelaran Bundesliga, Piala FB-Pokal dan Liga Juara-Juara.
“Kami melihat situasi ini dengan semangat kesukanan yang tinggi. Klopp sudah pasti layak menerima anugerah berkenaan bersama barisan kejurulatihannya begitu juga para kakitangan saya juga sepatutnya berhak menerima pengiktirafan itu.
“Kita perlu meneruskan hidup. Sudah tentu ada sedikit perasaan kecewa dan ia situasi biasa.
“Apabila anda berada dalam tiga calon terbaik, sudah tentu mengharapkan kemenangan. Segalanya sudah berakhir dan kami mempunyai sasaran untuk dicapai.

“Kemenangan Manuel Neuer dan Robert Lewandowski sudah cukup memberikan kami kebanggaan, mereka dipilih sebagai pemain terbaik dan penjaga gol terbaik. Selain itu, Joshua Kimmich dan Alphonso Davies turut berada dalam kesebelasan terbaik.
“Untuk pasukan ini, ia adalah suatu pengiktirafan yang sempurna buat kami. Itu mungkin sudah memadai untuk terus membakar semangat kami
Selepas 12 aksi, Bayern kini berada di kedudukan kedua ketinggalan satu mata berbanding pendahulu, Bayer Leverkusen.  – AGENSI


Mourinho mungkin senaraikan Bale
Oleh KOSMO!

20 Disember 2020, 12:00 pm
LONDON – Pengurus Tottenham Hotspur, Jose Mourinho mendedahkan pemain sayap, Gareth Bale berpeluang diturunkan pada aksi Liga Perdana Inggeris (EPL) menentang Leicester City di Stadium Tottenham Hotspur malam ini.
Pada aksi menentang Crystal Palace dan Liverpool sebelum ini, pemain antarabangsa Wales itu tidak berada dalam skuad kerana berdepan masalah kesihatan.
Bagaimanapun, bekas pemain Real Madrid itu dijangka berada dalam skuad malam ini selepas dilaporkan sudah pulih sepenuhnya daripada masalah berkenaan.
“Dia berada dalam keadaan sihat dan cergas. Dia juga sudah mula mengikuti sesi latihan bersama pasukan, saya gembira dengan tahap kesihatannya sekarang.
“Saya akan pantau keadaannya terlebih dahulu sebelum perlawanan bertemu Leicester. Sekiranya tiada sebarang masalah, dia mungkin akan bermain,” kata Mourinho.
Ketika ditanya mengenai pertemuan dengan Leicester, beliau mengakui pengurus pasukan tersebut, Brendan Rodgers adalah kawan baiknya selain percaya The Foxes mampu memberi kejutan kepada pasukannya.

“Beliau seorang individu yang baik. Rodgers adalah jurulatih yang kreatif, jadi saya tidak terkejut pasukannya beraksi dengan sangat baik,” ujarnya.
– AGENSI


Kerajaan peruntukan RM50 juta laksanakan SPIN
Oleh SUBKHI SUDARJI

21 Disember 2020, 6:38 pm
PUTRAJAYA – Kementerian Pembangunan Usahawan dan Koperasi (MEDAC) memperuntukan RM50 juta bagi pelaksanaan Skim Pembiayaan Informal (SPIN) dalam usaha membantu usahawan sektor informal yang terjejas ekoran daripada pandemik Covid-19.
Menteri Pembangunan Usahawan dan Koperasi, Datuk Dr. Wan Junaidi Tuanku Jaafar berkata, program yang diilhamkan Tabung Ekonomi Kumpulan Usaha Niaga (TEKUN Nasional) dijangka memberi manfaat kepada 10,000 usahawan tidak berdaftar dengan Suruhanjaya Syarikat Malaysia (SSM) mendapat pembiayaan antara RM1,000 dan RM5,000.
Beliau berkata, tempoh bayaran balik pembiayaan adalah sehingga tiga tahun dengan kadar keuntungan yang dikenakan sebanyak empat peratus setahun.
“SPIN juga dapat menggalakkan usahawan sektor informal untuk mendaftarkan perniagaan mereka.
“Ini kerana bagi membuat pembiayaan ulangan, usahawan diwajibkan membuat pendaftaran perniagaan dengan SSM,” katanya pada majlis Pelancaran Skim Pembiayaan Bantu Sektor Informal di kementeriannya di sini hari ini.
Wan Junaidi berkata, walaupun baru dilancarkan, TEKUN Nasional telah menyalurkan pembiayaan SPIN berjumlah RM6.1 juta kepada 842 usahawan sejak November lepas.

Katanya lagi, berdasarkan data Jabatan Perangkaan Malaysia, terdapat hampir 1.26 juta guna tenaga dalam sektor informal di mana 71.7 peratus daripada jumlah tersebut adalah yang bekerja sendiri atau mengusahakan perniagaan mikro.
“Inisiatif ini diharap dapat merealisasikan hasrat kerajaan untuk membangunkan kapasiti dan daya saing usahawan mikro.
“Melalui bantuan SPIN, anjakan status perniagaan sektor informal ke perniagaan berstatus mikro dan seterusnya kepada kategori yang lebih tinggi akan dapat dilaksanakan,” katanya.
Beliau berkata, kerajaan juga telah menyalurkan RM300 juta melalui Pakej Prihatin dan Pelan Penjana telah disalurkan sepenuhnya yang memberi manfaat kepada 41,292 orang usahawan mikro di seluruh negara.
Dalam pada itu, beliau berkata sebanyak 26,326 permohonan bagi Skim Pembiayaan Pemulihan Perniagaan Mikro (CBRM) di bawah Pakej Rangsangan Ekonomi Prihatin Rakyat (PRIHATIN) membabitkan nilai pembiayaan RM200 juta, telah diluluskan sejak dilancarkan pada April lepas.
Skim Pemulihan Perniagaan TEKUN (TBRS) di bawah Pelan Jana Semula Ekonomi Negara (PENJANA) pula telah memberi manfaat kepada 14,966 usahawan dengan nilai pembiayaan berjumlah RM100 juta. – K! ONLINE


Lari tinggalkan alat renjatan elektrik di sawah
Oleh ROSLIZA MOHAMED

21 Disember 2020, 7:12 pm
KOTA BHARU – Dua orang lelaki tidak memikirkan kepentingan alam sekitar apabila mereka menangkap ikan menggunakan teknik renjatan elektrik di dua buah sawah padi di Pasir Puteh di sini Jumaat lalu.
Perbuatan tidak bertanggungjawab mereka itu dikesan oleh Jabatan Perikanan Kelantan sewaktu melakukan serbuan di Kampung Gaal dan Kampung Jerat Semata.
Pengarah Jabatan Perikanan Kelantan, Nazri Ishak berkata, serbuan itu dijalankan oleh lapan anggota penguatkuasa selepas mengadakan pemantauan bermula pukul 10 dan 11 malam.
Menurutnya, ketika serbuan dijalankan, kedua-dua suspek sedang melakukan kegiatan itu sebelum bertindak melarikan diri ke kawasan semak dalam keadaan gelap apabila menyedari kehadiran pihak berkuasa.
“Dalam serbuan pertama di Kampung Gaal, kita merampas alat renjatan elektrik pada pukul 10 malam.
“Sewaktu serbuan kedua, kita turut merampas alat yang sama di Kampung Jerat Semata pada pukul 11 malam,” katanya ketika dihubungi Kosmo! hari ini.

Nazri berkata, suspek dipercayai melakukan kegiatan itu pada pukul 8 hingga 9 malam.
Tambahnya, Jabatan Perikanan Kelantan mengesan sebanyak tiga kes sama yang berlaku di Pasir Puteh sepanjang musim tengkujuh. – K! ONLINE


Raja Afiq bengang isteri disamakan babun
Oleh SAIRUL ZAMRI MISRANI

21 Disember 2020, 6:15 pm
IPETALING JAYA – Pelakon Raja Afiq bengang dengan perbuatan segelintir netizen yang menyamakan panggilan nama Aben yang dibahasakan kepada isterinya, Soffwan seperti babun.
Menerusi hantaran di laman InstaStory miliknya, Raja Afiq atau nama sebenarnya Raja Muhammad Afiq Raja Razal, 26, berkata, dia benar-benar bengang dengan tindakan segelintir netizen yang mempersendakan dengan cara begitu.
“Mulut memang tak ada insurans, tapi janganlah cakap pakai sedap mulut je. Jangan ingat kita tak ada undang-undang.
“Sudah tentu saya akan buat laporan sebab kali ini memang dah hilang sabar,” tulisnya dalam InstaStory.
Difahamkan, pelakon yang popular menerusi drama Seindah Tujuh Warna Pelangi itu bakal menyerahkan kes tersebut kepada pihak berkuasa setelah dinasihatkan beberapa individu untuk membuat saman malu.
Komen-komen nakal tersebut ditinggalkan pada satu hantaran sempena ulang tahun perkahwinan mereka yang memasuki bulan ketiga.

Terdahulu, pasangan tersebut mengikat tali pertunangan pada Mac lalu sebelum mendirikan rumah tangga pada Ogos baru-baru ini. – K! ONLINE


Kes baharu melonjak 2,018 kes
Oleh SITI A'ISYAH SUKAIMI

21 Disember 2020, 6:30 pm
PUTRAJAYA – Kes baharu dilaporkan hari ini melonjak kepada 2,018 kes menjadikan jumlah kes positif Covid-19 di Malaysia sebanyak 95,327 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak tujuh kes import yang mendapat jangkitan dari luar negara manakala selebihnya sebanyak 2,011 kes adalah penularan tempatan.
“Dalam masa sama, sebanyak 1,084 kes sembuh dicatatkan dan jumlah kumulatif kes sembuh sepenuhnya daripada Covid-19 sebanyak 78,393 kes.
“Terdapat satu kematian dilaporkan membabitkan seorang lelaki berusia 50 tahun di Hospital Tuaran, Sabah menjadikan jumlah kumulatif kes kematian Covid-19 sebanyak 438 kes,” katanya dalam satu kenyataan akhbar di sini hari ini.
Ujarnya, sebanyak 109 kes positif sedang dirawat di Unit Rawatan Rapi manakala, 55 kes memerlukan bantuan pernafasan. -K! ONLINE


Talian hotline khas i-Sinar diwujudkan
Oleh MOHD RASDAN AHMAD

21 Disember 2020, 7:15 pm
PETALING JAYA – Bagi melicinkan proses ahli untuk permohonan dua kategori bantuan i-Sinar, Kumpulan Wang Simpanan Pekerja (KWSP) telah mewujudkan satu talian hotline khas i-Sinar.
KWSP melalui satu kenyataannya berkata, pihaknya telah membuka satu talian hotline khas i-Sinar yang telah memulakan operasinya bermula hari ini.
“Bagi melancarkan proses ahli pihak kami telah memulakan talian hotline khas i-Sinar iaitu 03- 8922 4848, orang ramai boleh menghubungi hotlime tersebut bermula pukul 8 pagi sehingga 8 malam.
“Talian tersebut dibuka setiap hari Isnin hingga Jumaat selain daripada cuti umum,” jelasnya. – K! ONLINE.


Ibrahim dilantik Pesuruhjaya Sukan baharu
Oleh SUBKHI SUDARJI

21 Disember 2020, 8:36 pm
PUTRAJAYA – Setiausaha Bahagian (Dasar dan Perancangan Strategik) Kementerian Belia dan Sukan (KBS), Ibrahim Mohd. Yusof dilantik sebagai Pesuruhjaya Sukan (PJS) baharu berkuat kuasa hari ini hingga 20 Disember 2022.
KBS dalam satu kenyataan berkata, Ibrahim pernah berkhidmat di KBS dengan jawatan terakhirnya sebagai Setiausaha Bahagian (Dasar dan Perancangan Strategik) dan telah terlibat secara langsung dengan Akta Pembangunan Sukan (Pindaan) 2018 (Akta A 1570).
Menurut kenyataan itu, beliau turut terlibat dalam penggubalan polisi sukan termasuk penyediaan Pelan Strategik KBS dan Kertas Strategik KBS bagi Rancangan Malaysia ke-12.
“KBS yakin dan percaya dengan pengalaman, pengetahuan dan kredibiliti yang dimiliki oleh beliau akan dapat memperkasakan tadbir urus Pejabat Pesuruhjaya Sukan (PPJS) dan seterusnya memacu kecemerlangan dalam pembangunan sukan negara,” katanya.
KBS berkata, Ibrahim yang berkelulusan Sarjana Pengurusan Maklumat dan Sarjana Muda Statistik dari UiTM mempunyai pengalaman luas dalam bidang pengurusan khasnya dalam perancangan dasar dan pembangunan sukan.
“Beliau telah memulakan karier dalam perkhidmatan awam sebagai Pegawai Tadbir dan Diplomatik pada tahun 1997 dan telah memegang pelbagai jawatan sebelum dilantik sebagai Pesuruhjaya Sukan,” katanya kenyataan tersebut.

KBS berkata, pihaknya berharap agar semua persatuan sukan dapat memberikan kerjasama penuh kepada beliau sepanjang tempoh perkhidmatan sebagai PJS.
Ibrahim menggantikan PJS sebelum ini iaitu Wirdati Mohd. Radzi yang tempoh perkhidmatannya berakhir pada 30 Oktober lalu selaras dengan pemendekkan kontrak perkhidmatan. – K! ONLINE


Wanita merayau seorang diri di Lumut dihantar pulang
Oleh SHAMSUL KAMAL AMARUDIN

21 Disember 2020, 7:08 pm
LUMUT – Seorang wanita yang kelihatan seperti menghadapi masalah kesihatan ditemui di kawasan Stesen Bas Lumut awal pagi semalam, dihantar pulang kepada ahli keluarganya di Batu Kurau petang tadi.
Wanita berusia 29 tahun itu sebelum itu dikatakan diganggu oleh beberapa remaja sebelum diselamatkan oleh seorang pekerja di salah sebuah kedai berhampiran di situ.
Ketua Polis Daerah Manjung, Asisten Komisioner Nor Omar Sappi, berkata wanita tersebut ditemui anggota Balai Polis Seri Manjung yang melakukan rondaan di kawasan itu kira-kira pukul 3 pagi.
“Wanita itu didapati tidak memiliki sebarang dokumen pengenalan diri bersamanya. Oleh sebab itu pihak polis membawanya ke Balai Polis Seri Manjung untuk tindakan lanjut,” katanya dalam satu kenyataan di sini hari ini.
Nor Omar berkata, pihak polis kemudian membawa wanita tersebut ke Jabatan Pendaftaran Negara (JPN) Seri Manjung bagi mengesan identitinya.
Katanya, semakan JPN mendapati wanita tersebut menetap di Kampung Air Hitam, Batu Kurau di dalam daerah Larut, Matang dan Selama.

Menurut Nor Omar, pihak polis berjaya mengesan waris wanita tersebut dengan bantuan Balai Polis Batu Kurau.
“Anggota Polis Balai Seri Manjung kemudiannya menghantar wanita tersebut ke Balai Polis Batu Kurau untuk diserah kepada warisnya pada pukul 3 petang hari ini,” katanya.
Mengulas lanjut, Nor Omar berkata pihaknya tidak pasti bagaimana wanita itu datang dan berada di kawasan Lumut yang terletak sejauh lebih 130 kilometer dari tempat asal kediamannya.
Menurut beliau, semakan rekod juga mendapati wanita tersebut pernah dilaporkan hilang dari rumahnya. – K! ONLINE


Isteri iring suami ke majlis perkahwinan kedua
Oleh KOSMO!

21 Disember 2020, 6:20 pm
JAKARTA – Seorang wanita yang mengiringi suami sendiri selaku pengantin baharu ke satu majlis perkahwinan di Indonesia menarik perhatian ramai netizen, lapor portal berita Suaraindo.id hari ini.
Aksi itu diketahui ramai apabila sekeping gambar tular menunjukkan isteri pertama berdiri di sebelah suami bersama madunya. Turut kelihatan ialah tiga remaja dipercayai ahli keluarga lelaki berkenaan.
Suarindo.id mengesahkan bahawa gambar itu adalah tulen dan menemu bual pengantin lelaki, Urip Pratikno berumur 37 tahun dan isteri pertamanya, Siti Aminatun, 29.
Urip dilaporkan berkahwin kali kedua dengan gadis remaja bernama Astrid, 17, dari Nanga Mahap, Kabupaten Sekadau, Kalimantan Barat pada 21 Oktober lalu.
Lelaki itu menyatakan dia berasa amat gembira dan mengesahkan isteri pertama tidak membantah hasratnya untuk berkahwin lain.
“Alhamdulillah, isteri pertama tiada bantahan dan membenarkan saya untuk kahwin semula. Dia kini masih di sisi saya.

“Isteri pertama juga sudi mengiringi saya ke perkahwinan kedua kerana saya sebenarnya ada menceritakan niat mahu beristeri dua semasa kami mula-mula bercinta,” kata Urip dalam satu temu bual malam semalam.
Semasa ditanya mengenai proses dan permohonan untuk kahwin kali kedua daripada isteri pertama, dia mengakui ia mengambil masa yang agak lama.
“Ia suatu proses yang amat lama untuk memujuk dan menyakinkan isteri pertama untuk membenarkannya.
“Tetapi melalui satu pendekatan hati ke hati yang juga mengambil masa, akhirnya isteri pertama, Siti Aminatun membenarkan saya kahwini Astrid, 17,” katanya.
Urip ialah seorang usahawan kedai runcit.
Siti berkata, dia membenarkan suami berkahwin lain kerana amat mencintainya.
“Saya membenarkan kerana amat mencintai suami. Saya sebenarnya tidak berasa cemburu kerana sudah lama mengenali dengan wanita ini.
“Sebab saya tahu Astrid ini baik orangnya dan benarkan suami untuk mengahwininya.
“Kami sebenarnya tinggal serumah dengan Astrid untuk satu tempoh lama kerana Astrid bekerja di kedai runcit kami, sebab itu saya kenalinya dan seperti anak sendiri,” kata Siti.
Selepas mereka berkahwin, Urip tinggal serumah bersama kedua-dua isteri dan anak-anak di Semuntai, Mukok, Kabupaten Sanggau, Kalimantan Barat di Indonesia. – Agensi


Suspek tempatan dalangi aktiviti pengedaran dadah tumpas
Oleh EDDY AQMAL MOHAMED HAMIDI

21 Disember 2020, 6:34 pm
PETALING JAYA – Kegiatan seorang lelaki tempatan yang aktif menjalankan aktiviti pengedaran dadah di sekitar Lembah Klang sejak enam bulan lalu tidak berpanjangan apabila ia berjaya dihidu sekaligus ditumpaskan pihak polis menerusi satu operasi khas pada 17 Disember lalu.
Operasi yang dilaksanakan oleh sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Kuala Lumpur itu dibuat kira-kira pukul 5.20 petang susulan maklumat dan hasil risikan yang dilakukan.
Ketua JSJN Kuala Lumpur, Asisten Komisioner Adnan Azizon berkata, dalam operasi tersebut pihak polis telah berjaya menahan seorang lelaki berusia 43 tahun di kawasan parkir sebuah kediaman di Taman Mastiara, Kuala Lumpur.
“Pemeriksaan pada tubuh suspek telah menemui serangkai anak kunci dan hasil soal siasat yang dilakukan telah membawa pihak polis ke sebuah rumah di kawasan tersebut.
“Di rumah tersebut kami telah menemui dadah disyaki serbuk MDMA (2,162 gram), erimin 5 (660 gram), ecstasy (488 gram) dan ketamin seberat (48 gram) yang disembunyikan di situ,” katanya menerusi satu kenyataan hari ini.
Menurut Adnan, kesemua dadah yang dirampas dianggarkan bernilai kira-kira RM134,120 dan boleh dibekalkan kepada 15,000 orang penagih dadah.

“Ujian saringan air kencing mendapati suspek positif dadah jenis methamphetamin serta mempunyai rekod lampau berkaitan penyalahgunaan dadah dan lelaki itu kini direman tujuh hari sehingga 24 Disember di bawah Seksyen 117 Kanun Acara Jenayah.
“Kes disiasat di bawah Seksyen 39B Akta Dadah Berbahaya 1952 yang membawa hukuman gantung sampai mati jika disabitkan kesalahan,” tegas beliau.
Tambah Adnan, suspek bergiat aktif dalam aktiviti pengedaran dadah di sekitar kawasan Lembah Klang sejak enam bulan lalu dan dengan penahanan lelaki itu pihak polis berjaya menumpaskan kegiatan pengedaran dadah yang didalangi oleh warga tempatan. – K! ONLINE


Pegawai Rela dalang jual peluru kepada anggota
Oleh ROHANA MOHD. NAWI

21 Disember 2020, 7:04 pm
KOTA BHARU – Seorang Penolong Pegawai Jabatan Sukarelawan Malaysia (Rela) di Jeli ditahan kerana disyaki melakukan penyelewengan penjualan peluru dalam kalangan pegawai dan anggotanya.
Ketua Polis Kelantan, Deputi Komisioner Datuk Shafien Mamat berkata, pegawai Rela yang berusia 35 tahun itu, ditahan sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Jeli, kira-kira pukul 10 malam tadi.
Katanya, suspek ditahan di kawasan Jeli, selepas pihak polis menjalankan siasatan lanjut terhadap dua anggota Rela yang ditahan sebelum ini.
“Hasil siasatan mendapati, terdapat bukti salah laku yang dibuat oleh pegawai Rela terbabit.
“Pegawai Rela itu dipercayai telah membuat permohonan permit membeli peluru menggunakan nama pemegang lesen senjata api tanpa pengetahuan anggota Rela berkenaan,” katanya ketika dihubungi Kosmo! hari ini.
Kosmo! Online sebelum ini melaporkan, seorang anggota Rela yang dipercayai meminjamkan senapang patah kepada rakannya ditahan dalam serbuan berasingan di dua rumah di Kampung Jeli Dalam, Pekan Lama, di Jeli.

Dalam serbuan pertama, polis menyerbu sebuah rumah tempat tinggal seorang buruh berusia 45 tahun, pada pukul 8 malam di Kampung tersebut.
Dalam serbuan itu, polis menemui selaras senapang patah bersama 68 butir peluru hidup dan 46 kelongsong peluru.
Mengulas lanjut, Shafien berkata, suspek juga sedang memangku jawatan sebagai pegawai Rela daerah Jeli.
Beliau berkata, hasil siasatan terhadap dua suspek yang ditahan sebelum ini, mendapati peluru berkenaan dibeli oleh pegawai Rela terbabit.
Katanya, ujian saringan air kencing terhadap suspek mendapati ianya negatif dan kini ditahan reman bermula hari ini sehingga Khamis ini untuk siasatan lanjut.
Siasatan akan dilakukan mengikut Seksyen 9 Akta Senjata 1960. – K! ONLINE


Ainan Tasneem selamat lahirkan sepasang bayi kembar
Oleh MOHAMMAD SHAHEMY AZMI

21 Disember 2020, 4:55 pm
PETALING JAYA – Penyanyi Ainan Tasneem telah selamat melahirkan sepasang bayi kembar secara normal di sebuah pusat perubatan di Shah Alam, Selangor pada Jumaat lalu.
Menerusi perkongsian dalam Instgram miliknya, penyanyi yang popular menerusi lagu Aku Suka Dia itu telah memuat naik sebuah video ‘boomerang’ menunjukkan anak kembar lelaki dan perempuannya sedar tidur tanpa mendedahkan wajah mereka beserta dengan status melahirkan rasa syukur.
“Saya telah selamat melahirkan sepasang bayi kembar yang soleh dan solehah pada hari Jumaat yang barakah, 18 Disember di Hospital Salam Shah Alam pada pukul 11.52 pagi dan 12.11 tengah hari.
“Alhamdulillah saya diberi rezeki untuk melahirkan kedua-dua mereka dengan selamat secara normal. Semuanya dengan izin Allah SWT dan asbab memilih untuk melahirkan dengan bantuan Dr. Siti Marian yang sangat handal dalam mengendalikan kelahiran kembar,” ujarnya.
Menerusi perkongsian tersebut, Ainan turut menitipkan doa semoga bayinya menjadi Hafiz dan Hafizah, serta menjadi anak yang memiliki hati yang sejuk serta berbakti kepada semua.
Terdahulu Ainan yang mendirikan rumah tangga dengan suaminya Mohamad Ariffudin pada 7 Januari 2017 dikurniakan seorang cahaya mata perempuan, Ainan Salsabiela yang kini berusia dua tahun. – K! ONLINE


116 pekerja Panasonic Shah Alam positif Covid-19
Oleh NUR HUDA MUSA

21 Disember 2020, 5:46 pm
PETALING JAYA – Panasonic Manufacturing Malaysia Bhd. (Panasonic) mengesahkan seramai 116 pekerja di kedua-dua kilangnya di Shah Alam dijangkiti Covid-19 dalam ujian saringan baru-baru ini.
Panasonic dalam satu kenyataan berkata, pihaknya telah melaksanakan ujian saringan terhadap semua 2,137 pekerja dan hanya 116 disahkan positif wabak tersebut.
“Pejabat Kesihatan Daerah Petaling menasihatkan Panasonic untuk menghentikan operasi sementara waktu sehingga satu tarikh ditetapkan.
“Susulan nasihat itu, Panasonic memutuskan untuk menutup fasiliti bermula hari ini hingga Rabu bagi membolehkan kerja-kerja pembasmian kuman dilakukan,” katanya dalam satu kenyataan di Bursa Malaysia hari ini.
Tambahnya, keselamatan dan kesejahteraan pekerja serta komuniti adalah keutamaan mereka dalam mengawal keadaan tersebut.
“Kami telah dan akan terus mematuhi prosedur standard operasi (SOP) Covid-19 secara ketat.

“Ketika ini, semua kerja-kerja pembasmian di premis dan tempat tinggal pekerja dilakukan secara berkala,” jelasnya. – K! ONLINE


Jurugambar minta gambar bogel lelaki didenda RM3,500
Oleh NUZULSHAM SHAMSUDDIN

21 Disember 2020, 4:57 pm
SELAYANG –  Padah meminta gambar bogel daripada seorang lelaki, seorang jurugambar yang tular di laman sosial baru-baru ini didenda RM3,500 oleh Mahkamah Majistret di sini hari ini.
Majistret Nik Mohd. Fadli Nik Azlan menjatuhkan hukuman itu ke atas tertuduh yang berusia 32 tahun itu selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh dipenjara enam bulan lagi sekiranya gagal membayar jumlah denda itu dan tertuduh membayarnya.
Mengikut pertuduhan, tertuduh didakwa dengan niat untuk menghina kesopanan seorang lelaki berusia  21 tahun dengan meminta gambar bogelnya.
Dia didakwa melakukan perbuatan itu di Selayang Mulia, Batu Caves, Gombak di sini pukul 3.09 petang pada 23 November lalu.
Berikutan itu pertuduhan dikemukakan mengikut Seksyen 509 Kanun Keseksaan yang memperuntukkan hukuman penjara maksimum lima tahun atau denda atau kedua-duanya jika sabit kesalahan.

Terdahulu, Timbalan Pendakwa Raya Khairunnisak Hassni memohon hukuman berbentuk pengajaran walaupun mangsa dalam kes ini adalah seorang lelaki.
Bagaimanapun peguam Ariff Amirul Abdul Jani yang mewakili tertuduh memohon hukuman ringan dengan alasan ini adalah kesalahan kali pertama dan tertuduh mengidap penyakit jantung.
Mengikut fakta kes, pada 27 Oktober lalu, pengadu ada menerima mesej melalui instagram daripada tertuduh yang menggunakan sebuah nama lain mengatakan ingin mengambil pengadu sebagai model pengambaran berkonsep kesihatan dan pengadu bersetuju.
Namun pada 23 November lalu, pengadu telah menerima  whatsapp daripda tertuduh, yang memintanya menghantar gambar bogel dari sudut depan dan belakang.
Pengadu yang terkejut kemudian menolak tawaran tersebut dan memohon maaf kepada tertuduh.
Pada hari sama, pengadu telah memuat naik satu ‘posting’  di Twitter, supaya berhati-hati dengan tertuduh dan beberapa orang telah menghantar pesanan kepadanya yang mereka juga menerima perkara sama. – K! ONLINE


Lelaki jatuh jambatan kelmarin ditemui lemas
Oleh ASLIZA MUSA

21 Disember 2020, 6:11 pm
BATU GAJAH – Seorang lelaki yang dilaporkan hilang selepas terjatuh ke dalam sungai di jambatan menghubungkan Kampar dan Tanjung Tualang di sini kelmarin, ditemui mati lemas hari ini.
Mangsa, L. Ramathevan, 22, yang tersangkut pada longgokan sampah di tebing sungai itu dijumpai pasukan penyelamat pada pukul 12.40 tengah hari.
Ketua Balai Bomba dan Penyelamat (BBP) Batu Gajah, Mohd. Norshah Shahri berkata, mayat lelaki itu ditemui kira-kira satu kilometer dari tempat kali terakhir mangsa dilihat.
Katanya, mayat mangsa segera dibawa naik ke tebing dan diserahkan kepada pihak polis untuk tindakan lanjut.
“Operasi mencari mangsa bermula sebaik sahaja kita dimaklumkan mengenai kejadian itu kelmarin dan khidmat dua ekor anjing pengesan (K9) turut digunakan bagi membantu mengesan mangsa.
“Dalam operasi selama tiga hari itu juga, enam buah bot digunakan selain melakukan kaedah pencarian di permukaaan air di kiri dan kanan tebing sungai sebelum mangsa berjaya dijumpai hari ini,” katanya ketika dihubungi di sini hari ini.

Menurut beliau, operasi mencari mangsa melibatkan 21 anggota bomba dari BBP Batu Gajah, Pasir Puteh dan Kampar selain Unit Pasukan Penyelamat Di Air (PPDA) dan K9.
“Operasi turut dibantu enam anggota polis, tiga anggota Rela dan 18 anggota Angkatan Pertahanan Awam Malaysia (APM),” katanya
Dalam kejadian kira-kira pukul 2.29 petang kelmarin, seorang lelaki dihanyutkan arus deras selepas terjatuh ke dalam sungai di jambatan yang menghubungkan Kampar dan Tanjung Tualang. – K! ONLINE


103 menara telekomunikasi bakal dibina
Oleh MOHAMAD FAIZAL HASHIM

21 Disember 2020, 6:14 pm
JOHOR BAHRU – Sebanyak 103 menara telekomunikasi bakal dibina di negeri ini menerusi fasa ketiga program Jalinan Digital Negara (Jendela) pada tahun hadapan.
Pengerusi Jawatankuasa Pendidikan, Penerangan, Warisan dan Budaya Johor Mazlan Bujang berkata, pembinaan itu lebih tertumpu di kawasan luar bandar dan pedalaman untuk memberikan perkhidmatan yang lebih baik.
Katanya, pembinaan menara telekomunikasi itu juga akan dibangunkan di beberapa Pulai di negeri ini dalam menyediakan rangkaian liputan yang lebih lancar.
“Suruhanjaya Komunikasi dan Multimedia Malaysia (SKMM) akan membangunkan 103 pencawang baharu di negeri ini khususnya di kawasan pedalaman.
“Sebelum ini, kita ada terima rungutan bahawa rangkaian liputan tidak begitu baik di beberapa kawasan antaranya di Kampung Peta, Mersing. Jadi, SKMM akan bina satu lagi pencawang di sana.
“Pembinaan pencawang ini di bawah Jendela turut melibatkan enam pencawang yang akan dibina di kawasan pulau-pulau di negeri ini,” katanya.

Beliau berkata demikian selepas Majlis Penyampaian Hadiah Kejohanan Pubg Mobile Piala Adun Puteriwangsa 2020 di Yayasan Warisan Johor, Kompleks Warisan Sultan Abu Bakar di sini hari ini.
Mazlan memberitahu, bagi melengkapi penambahanbaikan tersebut, kerajaan negeri akan mengadakan Program WiFi 2.0, kesinambungan program yang dianjurkan dahulu.
Katanya, menerusi program tersebut, kerajaan negeri akan mewujudkan lebih banyak kawasan pusat internet percuma untuk rakyat.
“Menteri Besar, Hasni Mohammad memberitahu ada tambahan bajet sebanyak RM2 juta bagi program WiFi 2.0 ini bagi menambah baik capaian internet percuma kepada rakyat.
“Selain memberi internet percuma kepada rakyat, inisiatif lain kerajaan negeri adalah pemberian bantuan one-off kepada semua pelajar yang keciciran daripada menerima bantuan daripada persekutuan,” katanya. – K! ONLINE


KPPK tumpu tingkatkan kepakaran pegawainya
Oleh MOHD. HUSNI MOHD. NOOR

21 Disember 2020, 4:32 pm
PUTRAJAYA – Kementerian Perusahaan Perladangan dan Komoditi (KPPK) menyediakan peruntukan sebanyak RM200,000 dalam Rancangan Malaysia ke-12 bagi Program Kepakaran Sumber Manusia khususnya membabitkan pegawai-pegawai di Lembaga Perindustrian Kayu Malaysia (MTIB).
Menterinya, Datuk Mohd. Khairuddin Aman Razali berkata, kementerian komited memastikan usaha meningkatkan produktiviti dan prestasi warganya.
Beliau berkata, latihan pembangunan pegawai yang berkemahiran tinggi perlu diberi keutamaan bagi selaras dengan Teras RMK-12: Menginstitusi Reformasi Sektor Awam.
“Berkaitan perbelanjaan tahun 2021, KPPK menolak dakwaan tidak berasas serta kurang cermat oleh Ahli Parlimen Kuala Selangor, Datuk Seri Dr. Dzulkefly Ahmad baru-baru ini bahawa kementerian tidak meletakkan keutamaan apabila memperuntukkan sebanyak RM23.85 juta untuk tujuan menaik taraf pejabat berbanding hanya RM200,000 untuk Program Pembangunan Kepakaran Sumber Manusia.
“Pada hakikatnya, peruntukan berkenaan adalah untuk pelaksanaan khidmat sokongan ibu pejabat termasuk sewaan bangunan kementerian di Putrajaya yang wajib dibayar berdasarkan kontrak berjumlah RM13.75 juta bermula pada tahun 2005,” katanya dalam satu kenyataan hari ini.
Mohd. Khairuddin berkata, sebanyak RM1.1 juta pula adalah untuk pembangunan teknologi maklumat dan komunikasi (ICT) termasuk Pembangunan Sistem Aplikasi Pengurusan Perlesenan Biobahan Api dan Platform Perkongsian Data Komoditi.

Beliau berkata, kedua-dua sistem terbabit bertujuan untuk meningkatkan sistem penyampaian kementerian serta agensi-agensi di bawah kementerian.
Menurutnya, peruntukan tersebut juga adalah untuk keperluan pelaksanaan projek sambung RMK-11 iaitu Projek Jalan Ladang Pekebun Kecil Persendirian (JLPK) berjumlah RM9 juta.
“Projek itu dilaksanakan di seluruh Malaysia bagi kemudahan dan sokongan infrastruktur kepada pekebun-pekebun kecil di bawah kementerian ini membabitkan sektor sawit, getah, lada, koko dan kenaf.
“Sehubungan itu, keseluruhan sumber kewangan tersebut bukanlah untuk kerja-kerja menaik taraf pejabat kementerian, sebaliknya bertujuan membiayai bayaran sewaan, pembangunan ICT dan penyediaan infrastruktur pekebun kecil yang diperlukan untuk meningkatkan sistem penyampaian kementerian kepada rakyat,” katanya.
Katanya, KPPK menegaskan segala perancangan untuk kebaikan dan keuntungan rakyat sentiasa menjadi keutamaan kementerian dan berharap semua pihak dapat memberikan kerjasama yang berkesan. – K! ONLINE


Peragut salah pilih mangsa
Oleh EDDY AQMAL MOHAMED HAMIDI

21 Disember 2020, 4:21 pm
SENTUL – Tindakan seorang lelaki yang cuba meragut menggunakan sebilah parang akhirnya mengundang padah apabila dia akhirnya ditahan malah turut diacukan dengan sepucuk pistol dalam satu kejadian di Jalan Metro Perdana Barat 2 di sini pada 15 Disember lalu.
Ketua Polis Daerah Sentul, Asisten Komisioner Beh Eng Lai berkata, dalam kejadian kira-kira pukul 11.15 pagi itu, suspek seorang warga tempatan berusia 34 tahun telah menghampiri seorang lelaki warganegara India sambil menghunuskan sebilah parang dengan tujuan untuk meragut.
“Suspek telah mengacukan parang tersebut ke leher mangsa berusia 36 tahun itu dan mengarahkan lelaki tersebut menyerahkan wang tunai sebanyak RM15,000 yang dibawanya.
“Selepas mendapat wang tersebut, suspek cuba melarikan diri ke arah rakannya yang menunggu bersama sebuah motosikal namun tidak berjaya selepas dihalang oleh mangsa dengan bantuan pengawal keselamatan peribadi,” katanya menerusi satu kenyataan di sini hari ini.
Menurut Eng Lai, mangsa tidak mengalami sebarang kecederaan susulan insiden terbabit namun rakan subahat suspek berjaya melarikan diri.
“Suspek kemudiannya diserahkan kepada pihak polis dan semakan tidak menemui sebarang rekod jenayah lampau dan lelaki tersebut kini ditahan reman selama tujuh hari sehingga 22 Disember untuk disiasat di bawah Seksyen 395/397 Kanun Keseksaan.

“Pihak polis kini sedang giat memburu rakan sejenayah suspek yang masih bebas,” tegas beliau.
Jelas Eng Lai, mangsa bekerja di sebuah syarikat pembekal komputer milik keluarganya di kawasan berhampiran dan sedang dalam perjalanan pulang ke pejabatnya selepas mengambil wang tersebut daripada pelanggan.
Tambah Eng Lai, polis Kuala Lumpur menasihati orang ramai supaya berhati-hati dan sentiasa berwaspada terutamanya semasa membuat urusan melibatkan wang tunai serta tidak membawa wang yang banyak bagi mengelakkan diri daripada menjadi sasaran penjenayah.
“Orang ramai yang mempunyai sebarang maklumat berkenaan kes ini boleh menghubungi Bilik Gerakan Ibu Pejabat Polis Daerah (IPD) Sentul di talian 03-4048 2206,” ujarnya.
Terdahulu, satu video berdurasi sembilan saat tular di laman sosial Facebook memaparkan seorang lelaki dipercayai suspek yang cuba meragut sedang terbaring di atas jalan sambil diacukan dengan sepucuk pistol dengan kedengaran arahan supaya dia tidak cuba melarikan diri. – K! ONLINE


Bapa, anak ditahan hisap dadah
Oleh MOHD SYALMIZI HAMID

21 Disember 2020, 5:17 pm
SEBERANG PERAI – Dua beranak antara 25 lelaki disyaki penagih dadah ditahan polis dalam serbuan di sarang penagihan dadah di kawasan sawah padi di Permatang Tok Jaya, Pekan Darat, Butterworth di sini hari ini.
Dalam operasi kira-kira enam jam berakhir pukul 3 petang itu, mereka yang ditahan adalah berusia di antara 17 hingga 70 tahun.
Difahamkan ada di antara mereka yang bertempiaran lari di atas batas sawah padi ketika cuba meloloskan diri, namun berjaya dicekup pihak berkuasa.
Menurut Ketua Polis Daerah Seberang Perai Utara, Asisten Komisioner Noorzainy Mohd. Noor, polis turut menahan dua beranak lelaki yang menagih dadah bersama-sama di kawasan sawah padi.
“Bapa yang merupakan pesawah berusia 47 tahun dan anak lelaki berusia 17 tahun ditahan kerana sama-sama terlibat kegiatan itu.
“Hasil ujian saringan air kencing mendapati kedua-dua mereka positif dadah jenis heroin,” katanya ketika dihubungi hari ini.

Menurut Noorzainy, pihaknya turut menahan 23 yang lain selepas didapati terlibat penyalahgunaan dadah di tempat sama.
“Melalui serbuan itu, kita berjaya melumpuhkan aktiviti penyalahgunaan dadah di kawasan itu yang dikatakan tempat penjualan dadah secara terang-terangan.
“Kita turut merampas dadah jenis heroin seberat 3.16 gram bernilai RM158,” katanya lagi.
Menurut Noorzainy, kes disiasat mengikut Seksyen 39A(1) dan Seksyen 12(2) Akta Dadah Berbahaya 1952 serta Seksyen 3(1) Akta Penagih Dadah 1983. – K! ONLINE


PKPD Pusat Koreksional Jasin dan kuarters kakitangan bermula esok
Oleh NUR HUDA MUSA

21 Disember 2020, 5:48 pm
PETALING JAYA – Sidang khas Majlis Keselamatan Negara (MKN) hari ini bersetuju melakanakan Perintah Kawalan Pergerakan Diperketatkan (PKPD) di Pusat Koreksional Jasin, Melaka dan Kuarters Kakitangan bermula 22 Disember 2020 sehingga 4 Januari depan.
Menteri Kanan (Keselamatan), Datuk Seri Ismail Sabri Yaakob berkata, keputusan itu dibuat selepas MKN mendengar pembentangan daripada Kementerian Kesihatan (KKM) berhubung situasi semasa peningkatan kes Covid-19 di kedua-dua lokaliti terbabit.
“Pelaksanaan PKPD ini akan melibatkan 771 orang yang terdiri daripada 603 tahanan dan 168 kakitangan serta ahli keluarga.
“Prosedur operasi standard (SOP) PKPD di pusat tahanan ini sama seperti yang diumumkan sebelum ini termasuk tiada pergerakan keluar masuk dan lawatan oleh ahli keluarga tidak dibenarkan,” katanya dalam satu kenyataan di sini hari ini.
Menurutnya, sehingga 19 Disember 2020, KKM telah melaksanakan 1,251 ujian saringan termasuk saringan kedua serta ketiga dan sebanyak 133 kes positif Covid-19 telah direkodkan.
“KKM turut mengesahkan berlaku peningkatan secara mendadak jangkitan Covid-19 dalam masa singkat dalam kalangan tahanan di pusat ini,” jelasnya. – K! ONLINE


TH umum dividen awal tahun hadapan
Oleh NUR HUDA MUSA

21 Disember 2020, 4:26 pm
PETALING JAYA – Lembaga Tabung Haji (TH) akan mengumumkan dividen kepada pendepositnya pada suku pertama tahun hadapan selepas mencatatkan deposit tertinggi dalam sejarah sehingga akhir November iaitu bernilai RM75.6 bilion.
Pengarah Urusan Kumpulan dan Ketua Pegawai Eksekutif TH, Datuk Nik Mohd. Hasyudeen Yusoff berkata, tahun ini TH terus menunjukkan peningkatan termasuk aset yang diperolehi dengan kadar yang tinggi.
“Bagaimanapun dalam keadaan Covid-19 ini banyak cabaran dari segi pelaburan yang perlu dihadapi tetapi TH akan buat yang sebaiknya,” katanya dalam sidang akhbar selepas menandatangani tawaran pembelian sebuah menara pejabat daripada Bukit Damansara Development Sdn. Bhd. di sini hari ini. – K! ONLINE


70 polis hidap kanser pangkal rahim
Oleh MOHAMAD FAIZAL HASHIM

21 Disember 2020, 4:05 pm
JOHOR BAHRU – Seramai 70 orang warga Polis Diraja Malaysia (PDRM) didapati positif setelah menjalani ujian saringan vaksin human papillomavirus (HPV) kanser pangkal rahim (servik).
Ketua Komunikasi Korporat PDRM, Datuk Asmawati Ahmad berkata, individu itu dikesan hasil saringan awal yang dibuat ke atas 918 warga PDRM setakat ini menerusi Program Frontliners Uniting Against Cervical Cancer.
Katanya, program anjuran ROSE Foundation itu diadakan sejak Julai lalu yang telah dibuat di Ibu Pejabat Polis Kontinjen (IPK) Kelantan, Kuala Lumpur dan Terengganu.
“Bagi mereka yang positif, mereka perlu merasa lega kerana dapat mengesan virus yang boleh menyebabkan kanser itu di peringkat awal. Mereka tidak perlu takut untuk menjalani ujian saringan ini yang boleh dilakukan sendiri.
“ROSE Foundation menjaga maklumat sulit individu yang menjalani ujian saringan ini. Keputusan ujian akan dihantar terus kepada penama secara atas talian serta senarai hospital untuk mendapatkan rawatan lanjut,” katanya ketika ditemui selepas program tersebut di Ibu Pejabat Polis Kontinjen (IPK) Johor di sini hari ini.
Turut hadir Ketua Polis Johor, Datuk Ayob Khan Mydin Pitchay.

Asmawati berkata, program ini dianjurkan secara percuma kepada golongan berpendapatan rendah (B40) dan berusia 30 tahun ke atas yang dipilih.
“Kita akan gunakan kaedah baharu dalam proses ujian ini. Ia seperti mẹmbuat ujian swab test bagi Covid-19 dan keputusan saringan boleh diperolehi dalam masa dua minggu.
“Kit saringan HPV itu berharga RM250 hingga RM300 seorang, namun PDRM menerima sumbangan dalam bentuk tajaan daripada Etiqa Cares menerusi program anjuran ROSE Foundation dan PDRM.
“Berdasarkan statistik terkini, seramai 10 orang warga PDRM yang sedang berkhidmat dikesan mengidap kanser rahim dan seorang mengidap kanser servik. Selain itu tiga warga Pasukan telah meninggal dunia akibat kanser Rahim,” katanya.
Beliau berkata, mengikut statistik itu, pihaknya merasakan inisiatif ini perlu diteruskan di semua IPK di seluruh Malaysia untuk memastikan pasukan barisan hadapan menerima manfaat ini. – K! ONLINE


1,000 anak pokok rozel ditanam di SK Bagan Serai
Oleh WAT KAMAL ABAS

21 Disember 2020, 3:26 pm
BAGAN SERAI – Sejumlah 1,000 anak pokok rozel akan ditanam secara hidroponik di Sekolah Kebangsaan (SK) Bagan Serai dalam usaha melestarikan kawasan persekitaran sekolah yang bersih, indah dan ceria bermula Januari depan.
Guru Besar SK Bagan Serai, Zaridah Othman berkata, penanaman pokok tersebut dibuat bagi menyahut seruan kerajaan negeri Perak dalam mencapai sasaran penanaman 100,000 batang pokok pada hujung Januari 2021 sempena program My Healthy Garden.
“SK Bagan Serai antara salah satu daripada 24 sekolah dalam program tersebut yang melibatkan 14 orang murid Tahun 3 hingga 5 bersama guru-guru mereka termasuk guru pendidikan khas.
“Dalam program melibatkan kos RM2,500 ini, murid-murid akan didedahkan berkaitan pertanian moden menggunakan konsep fertigasi seperti dilakukan pekebun di Cameron Highlands,” katanya.
Beliau berkata demikian selepas Majlis Pelancaran My Healthy Garden yang dirasmikan Ahli Mesyuarat Kerajaan Negeri (Exco) Perak, Razman Zakaria di SK Bagan Serai di sini hari ini.
Tambah Zaridah, pihaknya sebelum ini telah pun memulakan penanaman 300 pokok herba, orkid (100) dan 50 jenis sayuran di kawasan sekolah berkenaan.

“Semua tanaman dan sayuran yang diusahakan murid-murid ini kemudiannya akan dijual kepada warga sekolah dan hasilnya akan dimasukkan ke dalam tabung sekolah,” katanya lagi.
Sementara itu, Razman berkata, program tersebut akan memberi manfaat kepada murid-murid dan pihak sekolah kerana melatih diri menjadi ejen penyampai konsep pertanian bandar di samping melahirkan persekitaran kondusif dan menggalakkan mereka mencintai alam sekitar. – K! ONLINE


Covid-19: Kes baharu catat peningkatan dua kali ganda
Oleh MOHAMAD FAIZAL HASHIM

21 Disember 2020, 4:11 pm
JOHOR BAHRU – Kes baharu Covid-19 di negeri ini mencatatkan peningkatan dua kali ganda, merekodkan kes tertinggi sejak pandemik ini melanda negara awal tahun lalu dengan 156 kes positif Covid-19 pada semalam berbanding sehari sebelumnya iaitu 77 kes.
Pengerusi Jawatankuasa Kesihatan dan Alam Sekitar negeri, R. Vidyananthan berkata, 105 daripada kes tersebut melibatkan 22 kluster aktif sedia ada.
Menurutnya, 18 kes lagi adalah daripada kluster baharu iaitu Kluster Batu 39 yang melibatkan daerah Pontian.
Katanya, selebihnya ialah 21 kes daripada saringan kontak rapat kes Covid-19 dan 12 kes daripada lain-lain saringan wabak pandemik itu.
“Kluster Batu 39 ini telah dilaporkan positif Covid-19 pada Jumaat lalu melalui saringan bersasar di tempat kerja. Sehingga semalam, sejumlah 152 individu telah disaring, di mana 28 kes telah dikesan positif Covid-19 dalam kluster ini.
“Ini menjadikan kluster aktif di negeri ini sebanyak 23 kluster antaranya ialah Kluster Batu 39 (mukim Api-api), Kluster Jalan Timah (mukim Plentong), Kluster Tembok Gajah (mukim Kluang), Kluster Utama Rini (mukim Pulai) dan Kluster Cahaya Mahsuri (mukim Tebrau),” katanya dalam kenyataan hari ini.

Vidyananthan berkata, kumulatif kes Covid-19 yang dilaporkan di negeri ini adalah sebanyak 3,143 kes.
Katanya, daripada jumlah tersebut, sebanyak 1,883 kes telah pulih manakala 1,228 kes Covid-19 yang aktif telah pun diasingkan dan diberi rawatan di hospital dengan kumulatif kematian setakat ini adalah sebanyak 32 kes. – K! ONLINE


Pengecualian fi lesen pengusaha, pemandu pelancongan dilanjutkan
Oleh NUR SHARIEZA ISMAIL

21 Disember 2020, 3:17 pm
PUTRAJAYA – Pengecualian fi pembaharuan lesen dan lesen-lesen tambahan bagi pengusaha pelancongan yang memohon pembaharuan lesen dilanjutkan bermula 1 Januari sehingga 30 Jun tahun depan.
Menteri Pelancongan, Seni dan Budaya, Datuk Seri Nancy Shukri berkata, lanjutan pengecualian fi pembaharuan lesen dan lesen-lesen tambahan juga turut diberikan kepada pemandu pelancong yang memohon pembaharuan lesen untuk tempoh sama.
Beliau berkata, lanjutan itu antara lain bagi membantu penggiat industri pelancongan yang terkesan akibat Covid-19.
“Sehubungan itu, pengusaha pelancongan dan pemandu pelancong diharap dapat mengambil peluang untuk membuat permohonan pembaharuan dalam tempoh yang ditetapkan mengikut tarikh tamat lesen masing-masing.
“Ia bagi memastikan pengecualian ini dapat dinikmati golongan terbabit,” katanya menerusi satu kenyataan akhbar hari ini.
Pada masa sama, Nancy berkata, kementerian juga turut menyeru semua pengusaha pelancongan dan pemandu pelancong yang terlibat untuk membuat pembaharuan lesen dalam tempoh yang ditetapkan bagi memastikan pematuhan kepada perundangan sedia ada.

Jelas beliau, inisiatif itu layak dinikmati oleh semua pengusaha pelancongan dan pemandu pelancong yang berlesen di bawah Akta Industri Pelancongan 1992 [Akta 482] dan peraturan-peraturannya yang dikuatkuasakan oleh kementerian dalam melesenkan Pengusaha-Pengusaha Pelancongan di bawah Seksyen 5 dan Pemandu Pelancong di bawah Seksyen 21. – K! ONLINE


Pengusaha degil, kedai kena roboh
Oleh MOHD YUNUS YAKKUB

21 Disember 2020, 4:14 pm
KLANG – Kedegilan lapan pengusaha premis menjalankan aktiviti tanpa lesen walaupun telah diberikan amaran sebanyak dua kali membawa padah selepas dirobohkan pihak berkuasa di Lot 4911 Jalan Teratai, Meru hari ini.
Operasi perobohan itu dilakukan Majlis Perbandaran Klang (MPK) dengan kerjasama Polis Diraja Malaysia (PDRM), Pengurusan Air Selangor Sdn. Bhd (Air Selangor) dan Tenaga Nasional Berhad (TNB).
Yang Dipertua MPK, Dr. Ahmad Fadzli Ahmad Tajuddin berkata, kesemua pengusaha premis tersebut telah diberikan notis sebanyak dua kali melibatkan membina bangunan tanpa kelulusan dan kemudiannya diarahkan untuk dikosongkan dan dirobohkan struktur bangunan tanpa kelulusan.
Katanya, kedua-dua notis tersebut masing-masing diserahkan pada 5 Oktober dan 18 November lalu.
“Kita telah memberikan mereka tempoh selama sebulan bagi mengosongkan premis tersebut namun didapati engkar sebelum perobohan dilakukan hari ini.
“Siasatan mendapati premis itu telah disalahguna untuk aktiviti perniagaan dan mendirikan struktur bangunan tanpa kelulusan,” katanya dalam kenyataan di sini hari ini.

Difahamkan kebanyakannya menjalankan aktiviti perniagaan tanpa lesen seperti kedai makan dan kedai runcit.
Mengulas lanjut, Ahmad Fadzli menegaskan perobohan ini bagi memberikan pengajaran kepada mana-mana warga daerah ini supaya menghormati peruntukan perundangan yang telah ditetapkan MPK.
“Justeru, saya mengingatkan semua pemilik tanah dan premis sentiasa mematuhi undang-undang sedia ada dengan mendapatkan kelulusan Perancangan dan Pelan Bangunan terlebih dahulu sebelum mendirikan apa-apa struktur bangunan dijalankan mereka,” jelasnya. – K!ONLINE


Syarikat tempatan bina bot Tentera Laut Nigeria
Oleh NORLIDA AKMAR IDROS dan NUR AMALINA AZMAN

21 Disember 2020, 3:19 pm
LANGKAWI – Empat bot peronda pesisir pantai berkelajuan tinggi milik Tentera Laut Nigeria bernilai RM32 juta berjaya disiapkan syarikat pembinaan dan pembaikan kapal tempatan, Northern Shipyard Sdn. Bhd. yang berpangkalan di pulau peranginan ini.
Pengurus Teknikal Northern Shipyard, Masmawi Ishak berkata, pihaknya memulakan pembinaan bot tersebut pada Februari lalu selepas mendapat tempahan daripada syarikat dari Singapura, Suncraft International Pte Ltd dan tentera laut berkenaan.
“Empat bot itu berjaya disiapkan dalam tempoh 10 bulan sahaja dengan menggunakan tenaga kerja dan kepakaran anak tempatan Langkawi,” katanya.
Beliau berkata demikian kepada pemberita selepas menghadiri Majlis Pelancaran Bot Peronda Pesisir Pantai Tentera Laut Nigeria di Royal Langkawi Yatch Club di sini hari ini.
Hadir melancarkan bot tersebut ialah Pegawai Daerah Langkawi, Saiful Anwar Azmi sambil disaksikan Pengarah Urusan Northern Shipyard, Ooi Cheng Choon.
Menurutnya, bot berkenaan memenuhi standard antarabangsa seperti kalis peluru, berkelajuan tinggi sehingga mencatat kelajuan 55 knot sejam serta memiliki peralatan canggih. – K! ONLINE


30 minit terperangkap dalam Honda CR-V
Oleh NUR ALINA HASSAN

21 Disember 2020, 4:02 pm
MUAR – Sepasang suami isteri berdepan detik cemas apabila bayi mereka berusia setahun terperangkap lebih 30 minit di dalam kereta dalam kejadian di sebuah rumah di Jalan Junid di sini hari ini.
Dalam kejadian pada pukul 9.45 pagi itu, Muhammad Shakeel Nadhif berjaya dikeluarkan sepasukan bomba dari Balai Bomba dan Penyelamat (BBP) Muar.
Komander Operasi, Pegawai Bomba Kanan II Noralfatah Omar berkata, pihaknya menerima panggilan kecemasan sebelum 14 anggota dikejarkan ke lokasi kejadian.
Menurut beliau, pihaknya difahamkan kejadian itu berlaku ketika bapa saudara mangsa sedang membuat persiapan untuk menghantar bayi itu ke taska menggunakan kenderaan utiliti sukan (SUV) Honda CR-V.
“Ketika meletakkan bayi itu dalam kenderaan dengan keadaan enjin yang tidak dihidupkan, bapa saudaranya telah meninggalkan mangsa sebentar untuk mengambil beberapa barangan lain di luar.
“Bagaimanapun ketika dia datang kembali untuk membuka pintu, didapati pintu terkunci dari dalam. Bapa saudaranya percaya bahawa mangsa secara tidak sengaja telah tertekan butang kunci automatik ketika berada seorang diri dalam kereta,” katanya ketika dihubungi.

Difahamkan ketika kejadian, ibu dan bapa bayi berkenaan telah keluar namun bergegas pulang sebaik dimaklumkan oleh adiknya.
Noralfatah berkata, bomba menggunakan peralatan khas bagi membuka pintu kereta itu.
“Berikutan tiada kunci kereta tambahan, mereka telah berusaha sendiri untuk membuka pintu kenderaan itu namun gagal sebelum terpaksa menghubungi pihak bomba.
“Bayi itu dilaporkan selamat, namun keadaannya sedikit terkejut dan ditenangkan oleh keluarganya. Operasi ditamatkan pada pukul 10.14 pagi,” katanya.-K! ONLINE.


Guan Eng dibicara 8 Jun tahun depan
Oleh NORLIZAH ABAS

21 Disember 2020, 3:30 pm
KUALA LUMPUR – Mahkamah Sesyen di sini hari ini menetapkan 8 Jun tahun depan bagi mendengar perbicaraan kes rasuah bekas Ketua Menteri Pulau Pinang, Lim Guan Eng berhubung pembinaan terowong dasar laut dan projek pembinaan jalan utama di negeri itu.
Hakim Azura Alwi membenarkan keempat-empat kes iaitu tiga tuduhan yang dikemukakan di Mahkamah Sesyen Butterworth dan satu tuduhan yang didaftarkan di sini, dibicarakan secara bersama.
Hari ini, Guan Eng, 60, mengaku tidak bersalah terhadap tuduhan pindaan menggunakan kedudukannya sebagai Ketua Menteri Pulau Pinang untuk menerima suapan bagi dirinya wang berjumlah RM3.3 juta.
Suapan tersebut sebagai tindakan membantu syarikat milik Pengarah Consortium Zenith Construction Sdn. Bhd., Datuk Zarul Ahmad Mohd. Zulkifli, dilantik melaksanakan Projek Pembinaan Jalan-Jalan Utama dan Terowong di Pulau Pinang bernilai RM6.3 billion.
Tertuduh didakwa melakukan perbuatan itu di antara bulan Januari 2011 dan Ogos 2017 di Pejabat Ketua Menteri Pulau Pinang, Tingkat 28, Komtar.
Dia didakwa mengikut Seksyen 23(1) Akta Suruhanjaya Pencegahan Rasuah Malaysia 2009 (Akta 694) yang memperuntukkan penjara maksimum 20 tahun dan tidak kurang daripada lima kali ganda jumlah atau nilai suapan atau RM10,000 atau mana-mana yang lebih tinggi jika sabit kesalahan.

Guan Eng turut mengaku tidak bersalah terhadap tuduhan pindaan iaitu secara rasuah meminta bagi pihaknya sebagai Ketua Menteri suatu suapan iaitu balasan berharga berupa 10 peratus daripada keuntungan yang akan diperolehi kelak daripada Zarul Ahmad.
Suapan itu sebagai upah bagi melakukan suatu perkara yang dicadangkan, iaitu membantu syarikat Zarul Ahmad dilantik
melaksanakan projek berkenaan.
Kesalahan itu didakwa dilakukan di antara pukul 12.30 pagi dan 2 pagi, pada bulan Mac 2011 berhampiran Hotel The Gardens, Lingkaran Syed Putra, Mid Valley City di sini di bawah Seksyen 16(a)(A) Akta SPRM 2009 (Akta 694) yang boleh dihukum di bawah Seksyen 24(1) akta yang sama. – K! ONLINE


APMM Perak rampas 29 bubu naga
Oleh SHAMSUL KAMAL AMARUDIN

21 Disember 2020, 4:17 pm
LUMUT – Agensi Penguatkuasaan Maritim Malaysia (APMM) Perak merampas 29 set bubu naga di kedudukan 5.4 batu nautika barat daya Pulau Pasir Hitam, dekat Trong, petang kelmarin.
Pengarah APMM Perak, Kepten Maritim Shahrizan Raman berkata, terdahulu, bot Petir 80 yang sedang menjalankan tugas rondaan dan penguatkuasaan kira-kira pukul 5.30 petang, mengesan sesuatu mencurigakan pada permukaan air dan mendapati penanda bubu naga yang dipasang secara haram.
“Anggota Petir 80 bertindak merampas 29 set bubu naga itu di atas kesalahan melanggar syarat penggunaan pelaratan menangkap ikan di bawah Akta Perikanan 1985,” katanya dalam satu kenyataan di sini hari ini.
Menurut Shahrizan, peralatan bubu naga tersebut telah dibawa ke Pusat Tahanan Vessel (PTV) Kampung Bharu Lumut, bagi siasatan lanjut.
Shahrizan mengingatkan komuniti maritim, khususnya nelayan pesisir pantai, bahawa penggunaan peralataan bubu naga tersebut adalah satu kesalahan dan berpotensi memusnahkan biodiversiti marin di perairan Perak.
Pada masa sama, beliau meminta komuniti maritim untuk bekerjasama menyalurkan maklumat berkaitan pencerobohan nelayan-nelayan asing, pendatang asing tanpa izin serta lain-lain kegiatan jenayah yang dikesan berlaku dalam perairan Perak kepada Pusat Operasi Maritim Negeri Perak di talian 05-683 8737 atau National Task Force di talian 011-6251 1123.

“Komuniti maritim negeri Perak juga dinasihatkan agar memastikan bot sentiasa dalam keadaan baik dan selamat sebelum memulakan sesuatu aktiviti di laut dan jika mengalami kecemasan segera hubungi MRSC Langkawi 04-9660537 atau MERS 999,” katanya. – K! ONLINE


Kapal tangki ditahan bersauh tanpa kebenaran
Oleh MASTURAH SURADI

21 Disember 2020, 3:41 pm
KOTA TINGGI – Sebuah kapal tangki dari St Kitts & Nevis, Basetterre ditahan selepas bersauh tanpa kebenaran di perairan Johor Timur petang semalam.
Pengarah Zon Maritim Tanjung Sedili, Kepten Maritim Mohamad Sulhan Zainon berkata, penahanan tersebut dibuat semasa kapal ronda Maritim Malaysia melaksanakan rondaan rutin operasi pada pukul 1 petang.
Katanya pemeriksaan awal ke atas kapal tangki itu dikendalikan 10 kru lelaki termasuk nakhoda yang berusia antara 24 hingga 55 tahun terdiri daripada warga Myanmar, Filipina serta Bangladesh.
“Kapal tangki yang ditahan semalam telah dikesan sedang bersauh pada kedudukan sekitar 11.3 batu nautika timur Tanjung Penawar.
“Pemeriksaan juga mendapati nakhoda kapal tersebut gagal mengemukakan sebarang dokumen kebenaran bersauh dan disyaki telah melakukan kesalahan di bawah Seksyen 491B(1)(l) Ordinan Perkapalan Saudagar 1952 kerana bersauh tanpa kebenaran Pengarah Jabatan Laut Malaysia.
“Jika disabitkan kesalahan boleh dikenakan denda tidak kurang RM20,00 dan tidak melebihi RM100,000,” katanya dalam satu kenyataan.

Jelasnya, perintah penahanan ke atas  kapal tersebut telah dikeluarkan dan dua kru kapal tersebut turut dibawa ke Pejabat Zon Maritim Tanjung Sedili untuk siasatan lanjut.
Mohamad Sulhan berkata, Maritim Malaysia akan terus meningkatkan kawalan keselamatan dan penguatkuasaan bagi memastikan keselamatan kapal-kapal dalam perairan negara sentiasa terjamin. – K! ONLINE


Polis buru lelaki tetak ibu tunang sehingga mati
Oleh IVAN AMIRUL

21 Disember 2020, 2:58 pm
PITAS – Polis giat menjalankan siasatan sekaligus memburu seorang lelaki terbabit dalam kes tetak dalam kejadian di Kampung Kuyuh kelmarin.
Ketua Polis Daerah Kota Marudu, Superintendan Mohd. Izaan Abdullah berkata, siasatan awal mendapati lelaki berusia 29 tahun terbabit tidak mempunyai sebarang rekod jenayah lampau.
“Kereta Proton Satria berwarna biru yang tular di laman sosial juga adalah dikenalpasti kenderaan milik lelaki berkenaan manakala semua mangsa yang cedera masih ditempatkan di Hospital Pitas untuk rawatan lanjut dan dilaporkan berada dalam keadaan stabil.
“Oleh itu, kita mohon sesiapa yang mengenali atau mengetahui lokasi lelaki terbabit supaya memaklumkan kepada polis untuk membantu siasatan,” katanya ketika dihubungi hari ini.
Mengulas lanjut mengenai perkembangan kes itu, Mohd. Izaan berkata, pihaknya setakat ini masih belum menyoal siasat mangsa berkaitan punca kejadian atau punca tindakan mangsa mahu memutuskan pertunangan.
“Bagaimanapun, polis masih meneruskan siasatan termasuklah mengesan suspek yang terbabit dalam kejadian itu,” katanya.

Terdahulu, seorang mangsa yang juga ibu kepada tunang suspek lelaki berkenaan dikenali sebagai Habibah Abungon, 68, mati akibat kecederaan parah ditetak dalam kejadian sekitar pukul 11.15 malam Sabtu lalu.
Dalam kejadian itu, empat sekeluarga yang berada di rumah sama turut cedera diserang suspek yang mengamuk selepas dikatakan enggan memutuskan tali pertunangannya. – K! ONLINE


Suami isteri maut kereta bertembung MPV
Oleh KOSMO!

21 Disember 2020, 3:10 pm
Oleh ABDUL RASHID ABDUL RAHMAN
RAUB – Sepasang suami isteri maut selepas kereta dinaiki mereka bertembung dengan sebuah kenderaan pelbagai guna (MPV) yang dipercayai hilang kawalan di Kilometer 329 Jalan Raub -Tersang di sini, hari ini.
Mangsa yang maut dalam kejadian itu ialah pemandu kereta jenis Perodua Myvi, Azizan Ismail, 60, dan penumpang hadapan kereta, Che Norzihan Mohd Nor, 51.
Ketua Polis daerah, Superintendan Kama Azural Mohamed berkata, kejadian kira-kira pukul 7.50 pagi berlaku ketika kedua-dua mangsa dalam perjalanan dari arah Tersang ke Raub.
“Apabila sampai di tempat kejadian sebuah MPV jenis Perodua Alza dari arah Raub dipercayai hilang kawalan selepas tayar sebelah kiri tergelincir di bahu jalan sebelum bertembung dengan kereta dinaiki mangsa.
“Akibat kejadian kedua-dua mangsa yang menaiki kereta jenis Perodua Myvi meninggal dunia di tempat kejadian,” katanya di sini hari ini.

Tambahnya, pemandu dan seorang penumpang MPV berkenaan patah kaki manakala seorang lagi penumpang yang merupakan seorang jururawat tidak mengalami kecederaan.
Menurutnya, mayat mangsa dihantar ke Hospital Raub untuk bedah siasat.
Dalam pada itu, katanya kes disiasat mengikut Seksyen 41 (1) Akta Pengangkutan Jalan 1987 dan siasatan masih giat dilakukan.
Katanya, berdasarkan siasatan awal keadaan permukaan jalan adalah rata dan kering dalam keadaan cuaca yang baik. – K! ONLINE


Orang Asli usung motosikal redah laluan banjir
Oleh AIMUNI TUAN LAH

21 Disember 2020, 2:49 pm
GUA MUSANG – Seramai 20 penduduk Orang Asli di Pos Balar di sini terpaksa meredah sungai dengan mengusung motosikal untuk keluar ke bandar Gua Musang semalam.
Air yang naik di kawasan itu menyebabkan mereka terpaksa mengambil masa kira-kira 10 jam untuk sampai ke bandar ini apabila perlu melalui laluan jalan balak yang rosak dan meredah air sungai yang naik.
Seorang penduduk Orang Asli, Sari Din, 28, berkata, kebiasaannya mereka hanya mengambil masa lima jam untuk ke bandar Gua Musang.
Katanya, hujan berterusan sejak lebih tiga hari lalu menyebabkan keadaan jalan berselut dan paras air sungai meningkat.
“Kami bertolak dari rumah pada pukul 10 pagi dan sampai ke bandar pukul 8 malam. Kami terpaksa bermalam di Gua Musang sebelum bertolak balik pagi ini.
“Kami keluar secara berkumpulan dengan motosikal bagi memudahkan mengusung motosikal apabila meredah sungai,” katanya kepada pemberita di sini hari ini.

Sementara itu, sepupu Sari, Suhana Rajasulung, 31, berkata, dia sendiri terpaksa menunggang motosikal meredah lumpur dan sungai untuk ke bandar Gua Musang.
Katanya, mereka keluar untuk membeli barang keperluan makanan yang sudah kehabisan serta membantu jiran mereka yang ingin menghantar anak mendapatkan rawatan di Hospital Gua Musang.
“Setiap tahun jika musim hujan, kami golongan wanita termasuklah warga emas perlu melalui cabaran jalan rosak dan meredah sungai.
“Kami sudah lali kerana hanya itu jalan perhubungan kami sejak turun-temurun,” katanya.
Tambah Suhana, beras dan barang keperluan lain hampir kehabisan menyebabkan keluarga Orang Asli terpaksa berjimat cermat.
Katanya, mereka akan makan ubi kayu dan sayuran kampung yang ditanam sendiri sebelum keluar membeli barangan di bandar. – K! ONLINE


Rugi RM21,000 diperdaya pakej pelaburan
Oleh ROSLIZA MOHAMED

21 Disember 2020, 3:14 pm
KOTA BHARU – Seorang penjawat awam menyesal tidak sudah apabila dia mengalami kerugian sebanyak RM21,000 selepas diperdaya pakej pelaburan di Tumpat awal bulan ini.
Ketua Jabatan Siasatan Jenayah Komersil Kelantan, Superintendan Ahmad Azizul Mohamed berkata, berdasarkan laporan mangsa yang dalam lingkungan berusia 40-an, dia mendapat tawaran pelaburan melalui aplikasi WhatsApp mengenai pakej pelaburan patuh syariah yang akan mendapat bayaran keuntungan atau komisen kepada pelabur setiap dua hari pada 3 Disember lalu.
“Mangsa tertarik untuk menyertai pakej pelaburan sebanyak 1,000 dolar Amerika yang dijanjikan pulangan sehingga RM12,000 sebulan.
“Lelaki itu kemudian telah membuat transaksi pemindahan wang sebanyak RM4,300 ke satu akaun bank milik perniagaan yang dipercayai mengendalikan skim pelaburan tersebut,” katanya ketika dihubungi Kosmo! hari ini.
Menurut Ahmad Azizul, tidak lama selepas itu, mangsa telah dihubungi oleh suspek lain yang menyatakan pelaburannya sudah untung sebelum meminta dia membuat bayaran bagi mendapatkan wang keuntungan tersebut.
Katanya, dalam tempoh dua minggu, mangsa telah membuat lebih kurang sebanyak 40 transaksi pembayaran kepada enam akaun bank berbeza seperti yang diarahkan suspek.

Katanya, bagaimanapun, mangsa masih tidak menerima sebarang pulangan atau wang keuntungan pelaburan tersebut.
“Mangsa yang tidak berpuas hati dan merasa ditipu telah tampil membuat laporan di Ibu Pejabat Polis Daerah Tumpat Khamis lalu,” katanya.
Kes disiasat mengikut Seksyen 420 Kanun Keseksaan kerana menipu. – K! ONLINE


Kesan Covid-19, Alif Satar cepat penat
Oleh NUR EMIRA SAIZALI

21 Disember 2020, 2:27 pm
PUTRAJAYA – Selepas disahkan sembuh daripada jangkitan Covid-19, artis versatil, Alif Satar mengakui dirinya kini cepat berasa berbanding berbanding sebelumnya.
Alif atau nama sebenarnya, Muhammad Alif Mohd Satar, 30 berkata, keadaan dirinya sekarang sedikit berbeza berbanding sebelumnya apabila mudah mengah dan kurang bertenaga jika bergerak aktif.
Bagaimanapun, Alif memberitahu kesan tersebut hanyalah sementara dan akan beransur sembuh.
“Sebelum ini saya tak selalu rasa penat tetapi sekarang memang badan cepat letih.
“Tapi jangan risau sebab doktor pun cakap kesan ini tidak kekal. Keadaan ini mungkin kerana selepas terlalu lama dikuarantin, tak buat apa-apa aktiviti sehingga buatkan badan rasa lemah sikit,” katanya dalam sidang akhbar Anugerah MeleTOP ERA 2020 (AME2020) sebentar tadi.
Pengacara Big Stage itu memberitahu, bagaimanapun keletihan yang dialami tidak serius dan merupakan kesan sampungan daripada koronavirus.

“Kesannya tidak teruk dan sedikit sahaja seperti sekarang. Apa-apa pun saya berasa normal,” katanya.
Dalam pada itu, Alif memberitahu dia akan memuat naik video pendek sepanjang pengalamannya bergelar pesakit Covid-19 dalam saluran YouTubenya.
“Saya akan berkongsi pengalaman sepanjang menjalani tempoh kuarantin di Hospital Melaka.
“Saya berharap perkongsian tersebut akan membantu lagi untuk mendidik orang ramai tentang bahaya Covid-19 dan terus mematuhi prosedur operasi standard (SOP) yang ditetapkan kerajaan,” ujarnya.
Dalam pada itu, Alif yang popular menerusi drama Pia diumumkan sebagai pemenang bagi kategori Hos MeleTOP AME2020 yang berlangsung di Pusat Konvensyen Antarabangsa Putrajaya (PICC) malam tadi.
Alif berterima kasih kepada para peminat yang tidak henti-henti mengundi sehingga diumumkan sebagai pemilik trofi bagi kategori berkenaan.
“Anugerah ini boleh dikatakan sebagai hadiah selepas dilanda musibah. Alhamdulillah dan terima kasih,” ujarnya.
Alif dalam satu kenyataannya dalam Instagram pada 22 November lalu memaklumkan bahawa dirinya positif Covid-19.
Selepas 12 hari mendapat rawatan di salah sebuah pusat perubatan di Melaka, Alif dilaporkan discaj daripada menjalani rawatan dan kuarantin pada 2 Disember lalu selepas disahkan bebas daripada dijangkiti Covid-19. – K! ONLINE


Sungai tiruan atasi bencana banjir Kemaman
Oleh NIK NUR IZZATUL HAZWANI NIK ADNAN

21 Disember 2020, 2:51 pm
KEMAMAN – Kerajaan negeri Terengganu memohon agar projek pembuatan sungai tiruan bagi meminimakan kesan banjir di daerah ini khususnya di beberapa kampung di Chukai di sini disegerakan oleh kerajaan Persekutuan.
Pengerusi Jawatankuasa Kebajikan, Pembangunan Wanita, Keluarga dan Perpaduan Nasional negeri, Hanafiah Mat berkata, pembinaan sungai tiruan sepanjang sembilan kilometer dari Paman ke Tasik Bungkus, Ibok di sini tersebut bertujuan bagi mengurangkan impak banjir.
“Apa yang berlaku sekarang adalah dua sungai iaitu Sungai Air Putih dan Sungai Cerul yang terletak di Hulu Kemaman telah bertembung di Kampung Paman menyebabkan ia melimpah ke kawasan perumahan penduduk berhampiran.
“Keadaan lebih buruk jika berlaku fenomena air pasang besar dan hujan lebat,” katanya ketika ditemui ketika membantu mangsa banjir membersihkan rumah di Taman Perumahan Rakyat Telok Kalong di sini hari ini.
Hanafiah berkata, projek pembinaan sungai tiruan dapat meminimumkan pertembungan dua sungai itu sekali gus mengurangkan impak banjir.
Menurutnya, idea pembinaan sungai tiruan itu telah diutarakan susulan banjir besar yang melanda daerah Kemaman pada tahun 2013 dan 2014.

“Saya difahamkan Jabatan Alam Sekitar telah pun memberi kelulusan Laporan Impak Alam Sekitar (EIA) untuk projek tersebut dengan kos pembinaan RM300 juta tetapi belum dapat dimulakan berikutan masalah birokrasi,” katanya. – K! ONLINE


SPRM buka kertas siasatan isu seludup daging import
Oleh MOHAMAD FAIZAL HASHIM

21 Disember 2020, 2:54 pm
JOHOR BAHRU – Suruhanjaya Pencegahan Rasuah Malaysia (SPRM) Negeri Johor telah membuka kerta siasatan berhubung isu penyeludupan daging import yang dilaporkan di Senai pada awal bulan ini.
SPRM dalam satu kenyataan berkata, pihaknya memandang serius perkara ini kerana ia melibatkan isu kepentingan rakyat khususnya umat Islam di negara ini.
Menurutnya, siasatan akan dijalankan di bawah Seksyen 16 dan Seksyen 18 Akta Suruhanjaya Pencegahan Rasuah Malaysia 2009.
Katanya, pihaknya akan bekerjasama dengan beberapa agensi seperti Kementerian Perdagangan Dalam Negeri dan Hal Ehwal Pengguna, Jabatan Perkhidmatan Veterinar, Jabatan Perkhidmatan Kuarantin dan Pemeriksaan Malaysia (Maqis) dan Jabatan Kastam telah diperolehi.
“SPRM memandang serius perkara ini kerana ia melibatkan isu kepentingan rakyat khususnya umat Islam di negara ini.
“Fokus siasatan ialah terhadap isu pemalsuan borang Kastam K1 iaitu pengisytiharan barangan import serta amalan rasuah di kalangan agensi-agensi terlibat,” katanya dalam kenyataan hari ini.

Pengarah SPRM Johor, Datuk Azmi Alias ketika dihubungi mengesahkan berhubung siasatan tetapi meminta semua pihak untuk tampil memberikan maklumat bagi membantu siasatan.
Membincangkan isu ini di media massa akan menyukarkan siasatan kami dan sesiapa yang mempunyai maklumat diminta untuk tampil. – K! ONLINE


MPH perkenal aplikasi pelajaran online LearninPal
Oleh EDDY AQMAL MOHAMED HAMIDI

21 Disember 2020, 2:32 pm
PETALING JAYA – Syarikat MPH Bookstores Sdn. Bhd. (MPH) memperkenalkan satu aplikasi gerbang digital pembelajaran baharu iaitu LearninPal yang menarik dan komprehensif bagi memudahkan proses pembelajaran secara online dilakukan.
MPH dalam satu kenyataan berkata, menerusi LearninPal pengguna boleh mendapat akses kepada kandungan pembelajaran secara digital daripada penerbit akedemik terkemuka seperti Ilmu Bakti, Pelangi, Fargoes, dan Bestari Karangkraf sepanjang Disember ini.
“Bagi kebanyakan rakyat Malaysia, buku serta bahan bacaan cukup sinonim dengan MPH jadi MPH harus menyesuaikan diri dengan situasi sekarang (Covid-19) dan mencari cara untuk mengemudi suasana baharu ini ke arah memenuhi kehendak rakyat Malaysia.
“Dengan perubahan pesat di seluruh dunia ke arah pembelajaran tanpa sempadan, kami menyedari keperluan sesuatu platform ‘semua dalam satu’ untuk memperolehi pengetahuan, selaras dengan visi MPH,” katanya menerusi satu kenyataan.
Jelas kenyataan itu, menerusi aplikasi LearninPal pengguna boleh mendapatkan buku rujukan merangkumi pelbagai topik dengan menggunakan ciri ‘palReads’ serta terokai ciri ‘palRevise’ untuk kuiz dalam talian selain menonton video pendidikan di bawah ciri ‘palReplay’.
“LearninPal direalisasikan untuk memperkasakan anda dengan pengalaman pembelajaran yang lebih luas dan kami berharap dapat berkembang seiring dengan keperluan pendidikan dalam memainkan peranan penting demi kemajuan dan pembangunan modal insan.

“Aplikasi e-pembelajaran ini boleh dimuat turun menerusi ‘Apple App Store’ juga ‘Google Play Store’ atau log masuk ke laman web LearninPal di www.learninpal.com untuk satu pengalaman pendidikan secara online yang menyeronokkan,” katanya.
Tambah MPH, bersempena dengan pelancaran aplikasi tersebut satu e-karnival turut dianjurkan bermula 19 Disember sehingga hari ini (12 Disember).
“Kemuncak e-Karnival LearninPal adalah siri ‘SPM Star Classes’, iaitu kelas kendalian pendidik bertauliah seperti Gurdev Singh (Sains), Muhammad Danial Ziqri (Matematik), dan Siva Ramana (Ekonomi) untuk pelajar yang akan mengambil peperiksaan Sijil Pelajaran Malaysia (SPM) Februari tahun hadapan.
“Aktiviti lain sempena e-Karnival ini termasuk sesi bercerita bertemakan Hari Krismas, sesi kraf ‘DIY’ untuk kanak-kanak dan webinar topik keibubapaan.Tempah tempat anda lebih awal melalui ciri myMentor di aplikasi LearninPal dan nikmati diskaun serta kelas percuma,” jelasnya.
Dalam pada itu, MPH turut memaklumkan bahawa 500 pengguna baharu terawal di Lembah Klang yang mendaftar di laman web www.learninPal.com akan menerima kamus percuma dan pemberian tersebut terbuka kepada semua pengguna sehingga 31 Disember depan. – K! ONLINE


MUDA lantik Tommy Thomas, Ambiga uruskan pendaftaran
Oleh SUBKHI SUDARJI

21 Disember 2020, 3:07 pm
PUTRAJAYA – Parti Ikatan Demokratik Malaysia (MUDA) melantik bekas Peguam Negara, Tan Sri Tommy Thomas dan bekas Presiden Badan Peguam Malaysia, Datuk Ambiga Sreenevasan mewakili parti itu bagi mendapatkan kelulusan Jabatan Pendaftaran Pertubuhan (ROS).
Pengasasnya, Syed Saddiq Syed Abdul Rahman berkata, langkah itu diambil susulan tiada sebarang perkembangan kelulusan diberikan ROS kepada pihaknya meskipun sudah lebih empat bulan permohonan rasmi dikemukakan.
“Proses pendaftaran MUDA sebagai sebuah parti politik yang sah dibuat sejak 17 September, namun sehingga hari ini, barisan penaja MUDA masih belum menerima apa-apa perkembangan terkini mengenainya.
“Jadi kami (MUDA) memberikan tempoh tujuh hari kepada ROS untuk memberikan kelulusan dan sekiranya tidak kes ini akan dibawa ke mahkamah,” katanya pada sidang akhbar selepas menghantar surat tuntutan kepada ROS hari ini.
Syed Saddiq yang juga Ahli Parlimen Muar berkata, sebagai perbandingan, pendaftaran Perikatan Nasional hanya mengambil masa selama tiga hari di bawah kerajaan hari ini manakala, pada era kerajaan lama Barisan Nasional, pendaftaran Parti Pribumi Bersatu Malaysia mengambil masa selama 30 hari.
Katanya, segala dokumen dan keperluan berkaitan telah diserahkan kepada ROS tetapi sehingga kini tiada sebarang keputusan sama ada diluluskan atau sebaliknya.

“MUDA juga tidak sesekali menuntut untuk diberi sebarang layanan istimewa daripada pihak ROS.
“Kelewatan pendaftaran MUDA tidak boleh diterima sama sekali terutamanya apabila semua komunikasi antara ROS dan MUDA tidak pun diberi alasan-alasan untuk menolak atau melengah-lengahkan pendaftaran MUDA,” katanya.
Menurutnya lagi, hak setiap warganegara untuk membentuk persatuan telah dijamin di dalam Perlembagaan Persekutuan dan sebarang kelewatan daripada pihak ROS secara tidak langsung menafikan hak kepada penaja serta penyokong MUDA.
“Kami menyerahkan sepenuhnya isu pendaftaran parti ini kepada undang- undang negara dan mendesak pihak ROS untuk meluluskan dengan segera MUDA sebagai sebuah parti politik yang sah di negara Malaysia,” jelasnya.
Kosmo! 17 September lalu melaporkan MUDA mengemukakan permohonan rasmi penubuhannya sebagai parti politik kepada ROS. – K! ONLINE


Tiga beradik, suami didakwa eksploitasi 35 pekerja asing
Oleh DIYANATUL ATIQAH ZAKARYA

21 Disember 2020, 3:03 pm
MELAKA – Tiga beradik perempuan termasuk seorang lelaki dalang eksploitasi warga asing didakwa di Mahkamah Sesyen di sini hari ini atas 56 pertuduhan memperdagangkan 35 wanita sebagai pekerja pembersihan secara paksa, sejak lapan bulan lalu.
Ketiga-tiga beradik, Ee Hwei Ping, 38; Ee Hwei Ting, 34 dan Ee Hwei Shan, 33, serta Koh Chee Pin, 38, iaitu suami kepada Hwei Shan mengaku tidak bersalah sebaik sahaja 56 pertuduhan dibacakan oleh jurubahasa mahkamah menggunakan bahasa Mandarin di hadapan Hakim Norma Ismail.
Mengikut 35 pertuduhan yang dibacakan terhadap ketiga-tiga beradik itu, tertuduh didakwa telah melakukan kesalahan dengan mencapai niat bersama memperdagangkan 32 wanita warga Indonesia dan tiga wanita Kemboja bagi maksud eksploitasi kerja.
Bagi kesalahan itu, mereka didakwa mengikut Seksyen 12 Akta Antipemerdagangan Orang dan Penyeludupan Migran 2007 dan dibaca bersama Seksyen 34 Kanun keseksaan dan boleh dihukum penjara tidak lebih 15 tahun atau denda.
Manakala Koh Chee Pin didakwa di atas 21 pertuduhan kerana bersubahat bersama isterinya dan kakak iparnya dengan memperdagangkan 21 wanita warga asing bagi maksud eksploitasi kerja di mana kesalahan tersebut dilakukan hasil bersubahat.
Chee Pin didakwa di bawah Seksyen 109 Kanun Keseksaan dibaca bersama Seksyen 12 Akta Antipemerdagangan Orang dan Antipenyeludupan Migran 2007 dan boleh dihukum penjara tidak lebih 15 tahun atau denda.

Kesemua kesalahan itu lakukan keempat-empat mereka di Taman Merbok, Bukit Katil, Melaka di antara Mac sehingga 12 November lalu.
Terdahulu, pendakwaan dikendalikan Timbalan Pendakwa Raya Anis Wahidah dan Mazuin Hashim mencadangkan jaminan sebanyak RM50, 000 bagi setiap tertuduh dengan seorang penjamin.
Peguam Faiezad Razali dan Mohd. Redzuan Mohamed Yusoff yang mewakili tertuduh bagaimanapun merayu jaminan rendah diberikan dengan alasan anak guam Hwei Ting dan Chee Ping masing-masing mempunyai tiga orang anak yang masih kecil, manakala Hwei Shan serta Chee Ping mempunyai empat anak.
Selepas mendengar rayuan kedua-dua pihak Norma kemudian membenarkan ikat jamin sebanyak RM40, 000 terhadap setiap tertuduh dengan syarat tambahan passport diserahkan kepada mahkamah dan perlu melaporkan diri setiap bulan di balai polis sehingga selesai.
Beliau turut menetapkan tarikh 15 Januari depan sebagai sebutan semula kes dan serahan dokumen.
Kesemua tertuduh kemudian membayar jaminan tersebut. – K! ONLINE


Nama Kamal Adli trending dalam Twitter
Oleh NUR EMIRA SAIZALI

21 Disember 2020, 1:43 pm
PETALING JAYA – Gara-gara membuat kejutan lamaran dalam rancangan siaran langsung Anugerah MeleTOP Era 2020 (AME2020) nama Kamal Adli trending dalam Twitter sejak malam tadi.
Kejutannya dengan membuat lamaran kepada untuk menjadikan Uqasha Senrose atau nama sebenarnya, Nik Zaris Uqasha Nik Senrose, 28, sebagai isterinya disifatkan sungguh mengejutkan banyak pihak.
Jika sebelum ini tiada sebarang kenyataan rasmi daripada mulut dua pelakon Perempuan Tanpa Dosa itu, namun segala persoalan kini terjawab.
Rata-rata warga maya melahirkan rasa teruja dan gembira selepas pasangan serasi dalam drama itu bakal disatukan sebagai suami dan isteri tidak lama lagi.
“Bertuah Uqasha dapat lelaki yang sangat gentleman sebab berani melamar depan orang ramai,” ciap seorang netizen.
“Akhirnya! Tahniah Uqasha dan Kamal. Semoga semua urusan dipermudahkan Allah SWT,” ujar seorang lagi netizen.

Dalam pada itu, meninjau ruangan komen Instagram Kamal dan Uqasha, rata-rata netizen meletakkan tanda pagar #Hairul Azreen dan #Hanis Zalikha pada komen masing-masing.
Netizen berpendapat Kamal mengikut jejak langkah Hairul yang pernah melamar Hanis pada konsert akhir Gegar Vaganza musim kedua pada 2015.
Sementara itu, menurut Ketua Strategi Pembangunan Kandungan Hiburan & Drama Astro, Raqim Ahmad Ramli, kejutan lamaran tersebut sudah dirancang oleh Kamal tanpa pengetahuan Uqasha.
“Sebenarnya lamaran tersebut memang dirancang dan mereka sudah berbincang dengan kedua-dua belah keluarga.
“Jadi tiada istilah gimik murahan sebab memang hasrat itu diusulkan Kamal sendiri. Dia mahukan platform untuk berkongsi tentang hubungan mereka secara serius,” kata Raqim dalam sidang akhbar AME2020 malam tadi.
Terdahulu, Kamal atau nama sebenarnya Ahmad Kamal Ahmad Adli, 36, dan Uqasha Senrose mula digosipkan bercinta sejak mereka digandingkan dalam drama Setelah Terlafaznya Akad arahan Michael Ang.
Gosip cinta mereka semakin bertiup kencang apabila kembali digandingkan sebagai teraju utama bagi drama Perempuan Tanpa Dosa yang berakhir siarannya pada bulan lalu.
Bagaimanapun, sehingga kini masih tiada sebarang kenyataan rasmi oleh kedua-dua belah pihak mengenai lamaran malam tadi. – K! ONLINE


Mahkamah tetapkan 9 hari bicara kes rogol bekas Exco Perak
Oleh ASLIZA MUSA

21 Disember 2020, 12:57 pm
IPOH – Mahkamah Tinggi di sini hari ini menetapkan 30 Mac hingga 9 April tahun hadapan sebagai tarikh perbicaraan kes rogol pembantu rumah warga Indonesia membabitkan Ahli Dewan Undangan Negeri (ADUN) Tronoh, Paul Yong Choo Kiong.
Hakim Datuk Hashim Hamzah menetapkan tarikh perbicaraan selama sembilan hari itu ketika kes berkenaan disebut semula di hadapannya hari ini.
Terdahulu pada prosiding tersebut, Datuk Rajpal Singh yang mewakili Choo Kiong, 50, telah membangkitkan isu mengenai kaedah pembuktian dan penggunaan Akta Perlindungan Saksi 2009 dalam kes tersebut.
Menurut beliau, pihak pembelaan menentang penggunaan akta berkenaan yang digunakan terhadap mangsa dan saksi selain Seksyen 265(A) Kanun Tatacara Jenayah oleh pihak pendakwaan untuk memberi keterangan melalui pautan video.
“Akta tersebut tidak pernah diguna pakai dalam kes melibatkan kesalahan seksual dan mengapa untuk pendakwaan ini, ia digunakan?” soalnya.
Bagaimanapun, Hakim Datuk Hashim berkata, sebarang pendengaran awal hanya akan didengar pada hari pertama perbicaraan.

“Hari ini saya hanya tetapkan tarikh, sebarang masalah lain saya akan dengar pada hari pertama perbicaraan,” ujar beliau.
Dalam pada itu, Timbalan Pendakwa Raya, Ainul Wardah Shahidan berkata, pihaknya mempunyai 20 saksi pendakwaan manakala pembelaan memanggil tiga saksi selain memohon untuk menyediakan jurubahasa Indonesia yang boleh berdialek Sumbawa untuk mangsa sepanjang perbicaraan itu.
Perbicaraan ke atas Choo Kiong yang juga bekas Ahli Mesyuarat Kerajaan Negeri (Exco) Perak itu didengar di Mahkamah Tinggi di sini selepas Mahkamah Persekutuan memutuskan perkara tersebut ketika bersidang pada 15 Disember lalu. – K! ONLINE


Jaringan Messi sudah menyamai rekod Pele
Oleh KOSMO!

21 Disember 2020, 1:00 pm
BARCELONA – Kapten pasukan Barcelona, Lionel Messi berjaya meledak gol ke-643 bersama The Catalan dalam aksi La Liga awal pagi semalam sekali gus menyamai rekod jaringan tertinggi dalam satu kelab oleh pemain legenda Brazil, Pele yang melakukan ketika mewakili Santos.
Pada perlawanan tersebut, jaringan yang dilakukan oleh Messi pada babak pertama masih belum mampu membantu skuad kendalian Ronald Koeman meraih tiga mata penuh selepas terpaksa akur dengan keputusan seri 2-2 dengan Valencia.
Sebagai rekod, Messi telah menjaringkan gol pertama buat Barcelona pada musim 2005 dan hanya memerlukan 15 tahun untuk mencapai rekod tersebut.
Sementara itu, Pele pula menjaringkan 643 gol dalam tempoh 18 tahun ketika mewakili Santos bermula musim 1956.
Mengulas mengenai prestasi Messi, Koeman percaya apa yang dilakukan oleh pemain antarabangsa Argentina sepanjang kariernya sangat luar biasa dan mahu momentum itu diteruskan dalam usaha membantu pasukan kembali berada di landasan kemenangan.
“Untuk perlawanan kali ini, kami gagal meraih keputusan seperti yang diharapkan tetapi impak yang diberikan Messi sangat besar dan kami mengucapkan tahniah kepadanya kerana berjaya menyamai rekod Pele kerana ia bukan suatu yang mudah untuk dilakukan,” katanya.

Sementara itu, Pele turut tidak ketinggalan mengucapkan tahniah kepada Messi dengan menyatakan pemain bola sepak seperti mereka berdua sukar untuk dicari ganti.
“Ini adalah detik bersejarah buat Messi dan saya tumpang berbangga. Hanya kita sahaja yang tahu perasaan apabila berjaya menyarung jersi kelab kesayangan untuk tempoh yang lama,” katanya. – AGENSI


Aisberg tiga kali ganda saiz London dalam laluan rempuh Wilayah Seberang Laut Britain
Oleh KOSMO!

21 Disember 2020, 12:46 pm
LONDON – Aisberg terbesar di dunia pecah dua dengan sebuah bongkah ais gergasi terpisah daripada lapisan ais utama, lapor akhbar Daily Star kelmarin.
Bongkah aisberg itu dianggarkan tiga kali ganda lebih besar daripada kota raya London dan lebih besar daripada negara Luxembourg. Aisberg itu hanyut di lautan dan dalam laluan untuk merempuh Wilayah Seberang Laut Britain, manakala London telah menghantar robot kapal selam bagi tujuan pengawasan.
Dinamakan A-68a, bongkah ais itu terpisah daripada lapisan ais Larsen C di Benua Antartika pada 2017 dan hanyut di laut sejak itu.
Setakat April tahun ini, saiz aisberg tersebut adalah 5179.976 kilometer persegi
Pulau ais terapun itu dalam laluan menuju ke Pulau Georgia yang merupakan Wilayah Seberang Laut Britain dan terletak di selatan Lautan Atlantik dengan rempuhan tidak dapat dielakkan.
Pulau South Georgia tidak mempunyai penduduk tetap tetapi menjadi tempat perlindungan hidupan liar yang penting dan habitat kepada berjuta-juta penguin, anjing laut serta  haiwan lain.

Jabatan Penyelidikan Antartik Britain (BAS) telah mengesan aisberg itu berbulan-bulan lamanya dan sedang memantau situasi terkini.
Aktivis-aktivis alam semula jadi bimbang pelanggaran dengan Pulau Georgia Selatan akan memusnahkan ekosistem di sekitar pulau kecil itu. Pulau Georgia Selatan mempunyai panjang 165 kilometer dan lebar 35 kilometer
Negara paling dekat dengan pulau itu adalah Argentina pada jarak sekitar 2,700 kilometer. – Agensi


Perlu sentiasa pertingkat sistem keselamatan bank
Oleh ZAKI SALLEH

21 Disember 2020, 1:12 pm
BIDOR – Sistem keselamatan perbankan di negara ini perlu sentiasa dipertingkatkan dari semasa ke semasa bagi mengelakkan digodam sekali gus mengurangkan risiko kerugian.
Ini kerana pada ketika ini tiada sistem keselamatan yang benar-benar kalis dipintas disebabkan pihak penggodam akan cuba menguji kebolehan mereka
Bekas Ketua Polis Negara, Tun Haniff Omar berkata, isu keselamatan tersebut bukan sahaja dihadapi oleh pihak bank tempatan tetapi juga di seluruh dunia.
“Kita terpaksa sentiasa meningkatkan sistem keselamatan kepada teknologi terkini kerana tiada sistem yang benar-benar selamat selama-lamanya.
“Pelindung sistem jaringan komputer atau firewall perlu ditingkatkan upayanya dan sudah pasti ia memerlukan kos yang tinggi tetapi kos berkenaan sangatlah perlu kerana ia demi keselamatan bank dan pelanggan,” ujarnya.
Beliau berkata demikian ketika ditemui pada Majlis Lawatan Kebajikan Persatuan Pegawai-pegawai Kanan Polis Bersara Malaysia (Respa) di Batalion 3 Pasukan Gerakan Am (PGA) di sini hari ini.

Pada majlis tersebut, beliau menyampaikan sumbangan kepada wira Senoi Praaq, Sarjan Norihan Tari dan mendiang Sarjan Baharuddin Ramli yang diterima isterinya, Relow Ko.
Kelmarin, bekas penggodam, Aman Shah Ahmad yang juga pakar teknologi maklumat (IT) mendakwa, sistem yang digunakan oleh beberapa bank di Malaysia bersifat copy and paste daripada sistem terdahulu.
Dakwa beliau, tindakan sesetengah bank menggunakan perisian (software) serta program bersifat terbuka (open source) mengakibatkan wujud keIompongan yang mendedahkannya kepada ancaman penggodam. – K! ONLINE


Sultan Johor dukacita kes kahwin di India
Oleh NUR HUDA MUSA

21 Disember 2020, 12:36 pm
PETALING JAYA – Sultan Johor, Sultan Ibrahim Sultan Iskandar menzahirkan rasa dukacita berhubung berita perkahwinan seorang wanita tempatan berasal dari Johor yang dikatakan telah melangsungkan pernikahan tidak berdasarkan hukum Syara’ di India baru-baru ini.
Baginda telah bertitah agar semua usaha yang perlu dibuat oleh Pihak Berkuasa Agama Islam Negeri Johor untuk memastikan keabsahan terkini status wanita tersebut bagi memastikan kesahihan berita itu dalam tempoh terdekat.
“Oleh itu, isu berkaitan perkahwinan yang tular di media sosial itu hendaklah ditangani dengan penuh kebijaksanaan apatah lagi ianya melibatkan hubungan antara agama, kaum malahan dua negara,” titah baginda dalam satu kenyataan hari ini. – K! ONLINE


[VIDEO] Ku Nan dipenjara 12 bulan, denda RM2 juta
Oleh NUZULSHAM SHAMSUDDIN

21 Disember 2020, 1:19 pm
KUALA LUMPUR – Bekas Menteri Wilayah Persekutuan, Datuk Seri Tengku Adnan Tengku Mansor atau Ku Nan dijatuhi hukuman penjara 12 bulan dan denda RM2 juta selepas didapati bersalah oleh Mahkamah Tinggi di sini sebentar tadi atas pertuduhan menerima rasuah RM2 juta berhubung tugas rasminya empat tahun lalu.
Hakim Mohamed Zaini Mazlan membuat keputusan itu selepas mendapati pihak pembelaan gagal menimbulkan keraguan munasabah terhadap kes itu.
Mahkamah turut memerintahkan tertuduh dipenjara enam bulan lagi sekiranya tertuduh gagal membayar jumlah denda itu.
Bagaimapun mahkamah menanggungkan kedua-dua hukuman itu sementara menunggu rayuan.
Ketika membaca penghakiman selama kira-kira 25 minit, Mohamed Zaini berkata, wang RM2 juta yang diterima meragukan apabila tertuduh mengatakan wang itu didermakan untuk dua kawasan Pilihan Raya Kecil (PRK) Sungai Besar dan Kuala Kangsar sedangkan tertuduh merupakan ahli parlimen kawasan lain.
“Tertuduh ketika itu hanya selaku Setiausaha UMNO malah bukan ahli parlimen kawasan bagi dua PRK berkenaan. Maka timbul keraguan, apabila wang itu dikatakan digunakan untuk PRK tersebut,” katanya.

Sementara itu Mohamed Zaini dalam penghakimannya turut membidas keterangan tertuduh bahawa pertuduhan terhadapnya adalah tidak relevan dan merupakan helah politik oleh musuh politik UMNO.
Katanya, tertuduh bukan satu-satunya ahli politik yang didakwa atas tuduhan rasuah selain tiada sentimen dalam keputusan mahkamah dan ia dibuat semata-mata berdasarkan undang-undang dan bukti yang dikemukakan ketika perbicaraan.
“Badan kehakiman tidak mengambil bahagian dalam hal politik dan kebebasannya (kehakiman) adalah termaktub dalam Perlembagaan Persekutuan.
“Sekiranya terdapat kesalahan yang dilakukan oleh mana-mana pihak atau individu, maka, adalah menjadi tugas mahkamah untuk membetul dan menghukum pesalah,” katanya. – K! ONLINE


Semua petugas, kakitangan HTAR dicadang jalani Covid-19
Oleh ISKANDAR SHAH MOHAMED

21 Disember 2020, 1:22 pm
SHAH ALAM – Semua petugas dan kakitangan Hospital Tengku Ampuan Rahimah (HTAR) dicadangkan menjalani ujian saringan Covid-19 susulan peningkatan kes Covid-19 di hospital itu.
Menteri Besar Selangor, Datuk Seri Amirudin Shari berkata, cadangan mengenainya akan dibincang bersama Jabatan Kesihatan Negeri Selangor (JKNS) dalam tempoh terdekat.
“Kita akan membantu proses saringan itu dan JKNS dilihat tiada halangan untuk turut melaksanakannya.
“Namun, kawasan hospital itu agak padat dan kita akan membincangkan mekanisme terbaik bagi pelaksanaan tersebut kelak,” katanya ketika ditemui pemberita selepas menyerahkan sumbangan kebajikan sempena Hari Krismas di Bangunan Setiausaha Kerajaan Negeri (SUK) di sini, hari ini.
Kosmo! hari ini melaporkan enam individu termasuk kakitangan dan pesakit di HTAR dan Hospital Serdang disahkan positif Covid-19 .
HTAR merekodkan empat kes positif melibatkan dua kakitangan dan dua pesakit sekali gus menjadikan jumlah keseluruhan seramai 143 individu dijangkiti pandemik itu setakat ini.

Amirudin menegaskan, ujian saringan itu perlu segera dilakukan berikutan petugas dan kakitangan hospital berdepan risiko tinggi jangkitan.
Ketika ditanya pemberita keperluan mengusulkan Perintah Kawalan Pergerakan Diperketatkan Secara Bersasar (Temco) di daerah Klang, Amirudin memaklumkan memaklumkan perkara itu bergantung kepada situasi terkini kes Covid-19 dan akan menemui Majlis Keselamatan Negara (MKN) dalam masa terdekat bagi membincangkan situasi pandemik di negeri ini.
Dalam perkembangan sama, beliau menjelaskan Pasukan Petugas Pencegahan Covid-19 Selangor (STFC) sedang merangka beberapa langkah terbaharu bagi mengekang penularan pandemik sebelum mengumumkannya secara rasmi kelak. -K!ONLINE


TMJ rasmi Tunku Mahkota Ismail Youth Centre
Oleh KHAIRUL MOHD. ALI

21 Disember 2020, 12:23 pm
JOHOR BAHRU – Tunku Mahkota Johor, Tunku Ismail Sultan Ibrahim hari ini berkenan merasmikan Tunku Mahkota Ismail Youth Centre (TMIYC) Johor Bahru di Hutan Bandar di sini hari ini.
Berangkat sama ke program berkenaan, isteri Tunku Ismail, Che’ Puan Khaleeda Bustamam.
Turut hadir, Menteri Besar, Datuk Ir. Hasni Mohammad dan Setiausaha Kerajaan Negeri, Datuk Azmi Rohani.
Sementara itu, Hasni memberitahu, kerajaan Johor sentiasa komited dalam usaha merangka dan melaksana pelbagai program bagi memperkasa golongan muda khususnya belia di negeri ini.
Katanya, perasmian TMIYC Johor Bahru merupakan antara inisiatif untuk mencapai perkara berkenaan selain turut merupakan langkah pertama bagi menubuhkan TMIYC di semua daerah negeri ini.
“Kerajaan negeri dalam Belanjawan Johor 2021 telah memperuntukkan sebanyak RM57.3 juta untuk melaksanakan pelbagai inisiatif berkaitan dengan nadi Orang Muda Johor.

“Penubuhan TMIYC Johor Bahru merupakan penanda aras kepada tahap komitmen dan kesungguhan kerajaan negeri dalam merangka dan melaksanakan dasar pemerkasaan orang muda di negeri ini,” katanya ketika berucap pada majlis perasmian pusat belia itu di sini hari ini.
Pusat berkeluasan 6.07 hektar itu menempatkan 11 kemudahan antaranya Pump Track, Canopy Walk, Youth Centre, Mountain Bike Trail, Chill Pods, Rock Yard, Parkour Park, Kiddo Ground dan Skatepro.
TMIYC dibangunkan dengan tujuan untuk menjadi platform bagi komuniti belia menjalankan aktiviti rekreasi dan beriadah secara santai.
Sementara itu, Hasni turut memberitahu, pihaknya akan mewujudkan sebuah pangkalan data belia Johor dengan peruntukan RM500,000 menerusi agenda Johor Digital.
“Pangkalan data ini akan membekalkan maklumat komprehensif berkaitan golongan belia kepada pembuat dasar negeri ini dalam merangka inisiatif yang lebih berkesan pada masa depan,” katanya. – K! ONLINE


Klopp pecah rekod kemenangan Benitez
Oleh KOSMO!

21 Disember 2020, 12:30 pm
LONDON – Liverpool berjaya memastikan mereka kekal mengungguli carta Liga Perdana Inggeris menjelang perayaan Hari Krismas kali ini apabila membelasah Crystal Palace 7-0 di Selhurst Park kelmarin.
Gol jaringan Takumi Minamino, Sadio Mane dan Jordan Henderson serta masing-masing dua gol dari Mohamed Salah dan Roberto Firmino menyaksikan mereka berjaya membawa pulang tiga mata penuh.
Kemenangan itu bukan sahaja menggembirakan skuad The Reds tetapi ia juga menyaksikan pengurus mereka, Jurgen Klopp berjaya mengatasi reputasi rakan-rakan sejawatnya di kelab itu sebelum ini dalam era Liga Perdana Inggeris.
Kejayaan itu menyaksikan Klopp menambah koleksi kemenangan ke-127 dalam saingan liga sekali gus mengatasi rekod Rafael Benitez yang mengumpul 126 kemenangan sepanjang bersama Liverpool.
Benitez meraih kemenangan sebanyak itu selepas mengemudi Liverpool dalam 228 perlawanan, namun Klopp hanya melakukannya sepanjang 196 aksi sahaja.
Prestasi yang terus konsisten dipamerkan oleh Liverpool biarpun berdepan masalah kecederaan menyebabkan ramai pemerhati percaya pasukan itu mampu untuk mempertahankan kejuaraan liga yang dimenangi mereka musim lalu.

Ketua pasukan Liverpool, Henderson mengakui sangat teruja dengan naluri gol dan kemenangan yang dimiliki oleh rakan sepasukannya untuk membolehkan mereka meraih kemenangan besar.
“Kami bermain dengan sangat baik dan menyempurnakan semua peluang yang muncul. Kami mendominasi sepanjang perlawanan.
“Kami mempunyai peluang untuk melakukan perkara seperti ini sejak beberapa perlawanan lalu lagi tetapi sering melepaskan peluang seperti itu. Kami perlu terus kekalkan momentum seperti ini dan bekerja keras untuk meraih kejayaan seperti mana musim lalu,” katanya. – Agensi


Ebit Lew ajar tujuh sekeluarga penjual buah ucap syahadah
22 Disember 2020, 8:35 pm
PETALING JAYA – Pendakwah terkenal, Ebit Lew, mengajar ucapan kalimah syahadah kepada tujuh sekeluarga yang berniaga buah di Medan Gopeng, Ipoh, Perak, hari ini.
Menerusi hantaran di Facebook rasminya hari ini, Ebit memaklumkan setiap hari ibu dan anak keluarga itu melihat video pendakwah terbabit di Facebook.
“Mereka menangis melihat orang susah di video tersebut dan hati mereka terbuka untuk memeluk Islam.
“Anaknya juga ingin menjadi seorang jutawan dan ingin membantu orang ramai yang berada dalam kesusahan,” tulisnya.
Katanya, dia kagum melihat keluarga itu yang rajin berniaga.
“Saya beli buah, mereka ambil dan congak sahaja, kakak bantu jaga adik-adik, hebat ibu dan ayah ini.

“Saya hadiahkan basikal kepada anak-anaknya, kerana saya difahamkan mereka tengah mengumpul duit untuk membeli basikal,” jelasnya.
Tambahnya, dia mengucapkan ribuan terima kasih kepada ustaz Hafiz Ng dari Jabatan Agama Perak dan ahli jawatankuasa (AJK) Masjid Cina yang membantu keluarga terbabit.
“Tidak dilupakan juga kepada Adnan Azizi tauke kedai telur dan semua yang membantu,” ujarnya. – K! ONLINE


Sebarang penambahan kos haji akan dimaklumkan
Oleh KOSMO!

22 Disember 2020, 8:14 pm
PETALING JAYA- Sebarang penambahan kos bagi bakal jemaah haji akan dimaklumkan dari semasa ke semasa.
Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata pihaknya menjangkakan penambahan caj dan syarat dikenakan Kerajaan Arab Saudi ke atas bakal jemaah haji susulan langkah penguatkuasaan prosedur operasi standard (SOP) bagi mengekang penularan wabak Covid-19.
“Unjuran kos itu tak dapat ditentukan kerana belum ada simulasi pergi balik haji termasuk kos penerbangan sebagainya, dalam masa terdekat kita akan kira kos-kos keseluruhan dan diperincikan oleh Tabung Haji (TH).
“Kita hanya menjangka (pertambahan) dahulu…saya sendiri akan pergi ke Arab Saudi untuk berbincang dengan menteri haji dan agamanya mengenai isu-isu berkaitan haji dan perincian keputusannya mungkin penghujung Januari,” katanya.
Beliau berkata demikian pada sidang media selepas perasmian Majlis Muzakarah Haji Peringkat Kebangsaan Ke-37 Musim Haji 1442H disertai lebih 500 Pengendali Kursus Ibadat Haji secara dalam talian di sini hari ini.
Beliau berkata buat masa ini, orang ramai digalakkan menambah simpanan dalam TH namun, sebarang makluman pertambahan kos tidak akan dibuat secara mengejut dan berkata sebarang keputusan mengenainya akan dibincangkan dalam mesyuarat kabinet. -K! ONLINE


Yuni Shara berbual dengan pokok hilangkan sunyi
Oleh KOSMO!

22 Disember 2020, 7:47 pm
JAKARTA – Penyanyi popular Indonesia, Yuni Shara mengakui kehidupannya kini sepi dan dia sering berbual dengan tumbuhan sebagai terapi bagi menghilangkan perasaan itu, lapor portal Suara.com, kelmarin.
Pengakuan itu dibuat ketika bakal suami anak saudaranya yang juga selebriti media sosial, Atta Halilintar berkunjung ke rumah Yuni untuk membuat rakaman video YouTube.
“Bonda (panggilan untuk Yuni) sering bercakap sendiri di halaman rumah?”
“Adakah bonda sesepi itu,?’ tanya Atta.
Yuni mengakui hidupnya sepi dan sering beralih kepada pokok-pokok yang ditanamnya untuk dijadikan teman berborak.
“Berbual dengan tanaman membuatkan saya lebih bersyukur dengan kehidupan,” katanya.

Menurut kakak kepada Kris Dayanti itu, dia dapat merasakan hubungan rapat dengan pokok-pokok tanamannya sejak mula berbicara dengan mereka.
“Selepas waktu Subuh, saya akan keluar ke laman rumah dan berbual dengan pokok.
“Jika ada hari saya berasa kurang sihat, percaya atau tidak, pokok-pokok saya semuanya layu,” katanya.
Yuni pernah berkahwin dengan Henry Siahaan pada 2002 sebelum bercerai pada 2008 dan bergelar janda sehingga sekarang. – Agensi


Ibu cemas bayi dicakar monyet liar
Oleh KOSMO!

22 Disember 2020, 10:14 pm
JOHOR BAHRU – Seorang bayi perempuan terpaksa dikejarkan ke hospital selepas cedera akibat dicakar monyet liar yang memasuki rumah keluarganya di Taman Nusa Damai, dekat sini Ahad lalu.
Dalam kejadian kira-kira pada pukul 11.30 pagi itu, mangsa, Aisyah Nur Zara Mohd. Azmi, 5 bulan, mengalami luka pada belakang badan dan leher kini dirawat di Hospital Sultan Ismail (HSI) di sini.
Ibu bayi malang itu, Siti Nur Asikin Sulaiman, 42, berkata, ketika kejadian bayi berkenaan diletakkan di atas katil di dalam bilik tidur utama rumah sementara dia berada di dapur untuk menyediakan susu.
“Tiba-tiba sahaja saya dengar Zara menjerit dan menangis. Saya terus bergegas ke bilik untuk mendapatkannya dan terkejut melihat seekor monyet liar masuk melalui tingkap bilik dan duduk di atas belakang Zara yang saiznya lebih kurang sama, sambil mencakarnya.
“Apabila cuba menghalau termasuk menggunakan batang penyapu, monyet itu seakan menarik tangan Zara dan membawanya keluar.
“Mujur ada jiran sebelah rumah membantu. Sejurus itu, saya cuba tenangkan dan dukung Zara, sebelum menyedari baju belakangnya koyak dan ada darah pada badannya,” katanya ketika dihubungi hari ini.

Nur Asikin berkata, ketika kejadian dua anak lelaki yang berusia 15 dan lapan tahun juga ada di rumah dan sedang menonton televisyen di ruang utama, manakala duaminya keluar bekerja.
Katanya, dia segera membawa bayinya itu ke HSI untuk mendapatkan rawatan, manakala jiran membuat aduan secara dalam talian di laman web Jabatan Perlindungan Hidupan Liar dan Taman Negara (Perhilitan). -K! ONLINE


Jokowi rombak Kabinet
Oleh KOSMO!

22 Disember 2020, 11:00 pm
JAKARTA – Presiden Indonesia, Joko Widodo (Jokowi) merombak barisan Kabinet dalam satu pengumuman khas hari ini.
Menurut portal Republika.co.id ,rombakan itu dilakukan selepas terdapat dua kekosongan jawatan menteri yang ditahan akibat kes rasuah dan diumumkan sekitar pukul 4 petang (waktu tempatan).
Jokowi mengumumkan sejumlah nama baharu yang melibatkan enam jawatan menteri.
Antaranya ialah ahli politik, Gerindra Sandiaga Uno, Datuk Bandar Surabaya, Tri Rismaharini, Menteri Perdagangan pada zaman Presiden Susilo Bambang Yudhoyono iaitu Muhammad Luthfi dan Ketua Pemuda Pancasila, Anshor Yaqut Cholil Qoumas.
Turut disebut dalam pengumuman itu ialah Timbalan Menteri Pertahanan, Sakti Wahyu Trengono dan Timbalan Menteri Badan Usaha Milik Negara, Budi Gunadi Sadikin.
“Saya bersama Naib Presiden ingin mengumumkan menteri baharu yang akan menjadi anggota Kabinet Indonesia Maju,” kata Jokowi dalam sidang media di Istana Merdeka, Jakarta sebentar tadi.

Jokowi juga mengumumkan Budi Gunadi Sadikin akan menjadi Menteri Kesihatan yang baharu menggantikan Terawan Agus Putranto.
Sandiaga Uno dilantik sebagai Menteri Pelancongan dan Ekonomi Kreatif menggantikan Wishnutama Kusubandio dan Tri Rismaharini menjadi Menteri Hal Ehwal Sosial menggantikan Juliari Batubara yang terlibat dalam kes rasuah.
Sementara itu, Muhammad Lutfi dilantik menjadi Menteri Perdagangan yang menggantikan Agus Suparmanto, Yaqut Cholil Qoumas menggantikan Fachrul Razi sebagai Menteri Agama dan Sakti Wahyu Trenggono dilantik sebagai Menteri Hal Ehwal Maritim dan Perikanan menggantikan Edhy Prabowo yang juga telah ditangkap oleh Badan Pembanteras Rasuah. – Agensi